Iyun 2014 – Самарқанд – Ер юзининг сайқалидир…\nChorshanba, Fevral 26, 2020\nАллоҳу таолонинг сифатлари.\nИсломият, Аллоҳу таолонинг ҳақ динидир.\nАсосий қонун ҳақида\nНима учун Филандияда оммавий порахўрликнинг йўқлиги ва ...\nЯнги суҳбат 1.\nOy: Iyun 2014\nРамазони шариф қутлуғ бўлсин!\nАзиз ва қадрдон дин қардошларим Рамазони шариф ойи барячангизга муборак ва хайрли бўлсин! Бу ойда қиладиган ибодатларингиз муносиб даражада қабул бўлсин азизлар. Қадрли қардошлар, бизнинг бу табригимизга дўстларимиздан келган бир мактубни ҳам қуйида илова қилишни лозим топдик: Рамазони шариф ойи муборак бўлсин! Муборак Рамазони шариф ойи 28 июнь шанба куни бошланади. Бу ой ҳақида имом Раббоний ҳазратлари айтганларки: “Муборак Рамазони шариф ойи жуда шарафлидир. Бу ойда қилинган нофила намоз, зикр, садақа ва бошқа барча нофила ибодатларга берилган савоб бошқа ойларда фарзга бериладиган савоб кабидир. Бу ойда қилинган бир фарз амал бошқа…\nДин ва олам., Туркия дафтари.\nЎн бир ойнинг султони Рамазон келмоқда …\nРамазон айтиб келдик эшингизга: От сотиб қиз олдик, қизнинг оти Нигора – нон ёпади бечора … Болаларга бунақа рамазон айтишни ким ўргатди экан-а … Эй мусулмон қардошлар! Рамазон ойига алоҳида ҳурмат кўрсатилиши лозим. Масалан, рўза тутсангизда, бироқ ғийбат қилиш, ёлғонлар сўзлаш каби кишиларнинг кўнгулини қолдирадиган нарсаларни қилиш ва ҳаромлардан сақланмасангиз Рамазон ойига ҳурмат кўрсатган бўлмайсиз. Ҳадиси шарифларда, “Аллоҳу таоло, Рамазонда гуноҳ қилмаганнинг қолган ўн бир ойдаги гуноҳларини мағфират қилади.” “Диққатли бўлинг! Рамазон ойидаги савоблар ва гуноҳлар карра-карралари билан ёзилади. Рамазонда намозларни ва Қуръони каримни кўп ўқинг!” “Рамазон ойининг кундузи ва…\nЖумангиз муборак бўлсин азизлар!\n20/06/2014 22/06/2014 admin\nДўст йўлига тўша паёндоз … Келган ҳақиқий дўст бўлса, йўлларига тўша паёндоз! Нияти бузуқ бўлса, ўйланма, кетсин, йўлига ўтказ! Бугунги жума табригига дўстлардан келган тубандаги мактубни илова қилишни лозим кўрдик: Мўл-кўлчиликда сабр қилиш. Имоми Ғазолий ҳазратлари айтдики: “Ҳар бир одам шу икки нарсадан ҳоли эмас. Булардан бири, банданинг нафсига, орзусига мос истакларидир. Иккинчиси эса банданинг табиатига мос келмайдиган, ёқтирмайдиган нарсаларидир. Киши бу иккисида ҳам сабрга муҳтож. Шунинг учун банда ҳеч қачон сабр қилишдан қутула олмайди.” Кишининг соғ-саломат, мол-мартабаси кўп бўлиши, ёрдамчи ва хайрихоҳларининг ҳам кўплиги каби неъматлар дунё лаззатларидандир. Буларнинг барчасида…\nИбратли бир суҳбат …\n17/06/2014 17/06/2014 admin\nҲулаконинг қизи ва мусулмон олим. Ривоятларга кўра мўғул–татарларнинг раҳбари Ҳулаконинг қизи Бағдодни айланиб юрар экан, одамларнинг бир одамнинг атрофида тўпланиб турганига кўзи тушди ва ўша одамнинг мусулмн олимлардан бири эканини ўрганди. Уни ҳузурига чақиртириб, у билан қуйидагича савол жавоб қилди. Ҳулақонинг қизи: – Сиз Оллоҳнинг борлигига ишонасизлар, шундай эмасми? – деди. – Ҳа, – деб жавоб қилди олим. – Оллоҳ истаган кишисига зафар беришига ҳам ишонасизлар-а? – Ҳа. – Демак, Оллоҳ сизларнинг устингиздан бизнинг ғалаба қилишимизни хоҳлади, шундай эмасми? – Ҳа, тўғри. – Шундай экан, бундан Оллоҳ, сизлардан кўра бизни…\nАдаб, ахлоқ, насиҳат ..., Туркия дафтари.\nБарот кандингиз муборак бўлсин!\n12/06/2014 12/06/2014 admin\nИслом буюклари Барот кечасида тубандагиларни қилишни тавсия этадилар: 1 – Кеча бир соатча ибодат қилиш билан у иҳё қилинган бўлади. Аммо вақти бемалол бўлганларнинг кечаси янада озроқ ухлашлари лозимдир. 2 – Имкони бўлса буюк зотларнинг қабрларини зиёрат қилиш ва улар учун дуоларда бўлиш керакдир. 3 – Ўзимиз ва барча мўминлар учун дуо ва истиғфор этиш лозим. Намозлардан сўнгра кўп дуолар қилиш керак. Дуони кўп такрорлаш лозим. Пайғамбар ҳазратлари Барот кечасида, “Аллоҳуммарзуқно қалбан тоқийян мин-ашширки барийян ло кофиран ва шақийян” дуосини ўқирди. Биз ҳам бу кечада Расулуллоҳ жаноблари ўқиган бу дуони…\n06/06/2014 06/06/2014 admin\nИзма бўлма! Чунки: Кўп сўзлаган киши, айбларини очади, Сўзни узатгандан дўстлари ҳам қочади. Бугунги Жума табригига дўстларимиздан келган тубандаги мактубни илова қилишни лозим кўрдик. Марҳамат уни ҳам ўқииб, маърифат олинг: Мавжуд неъматни қўлланмасликда сабр Бирон неъматга эга бўлиш имкони бор бўлгани ҳолда, атрофидаги мусулмонларнинг ўша неъматга эришишга қўллари калталик қилгани боис у неъматдан воз кечиш ҳам қандай чиройли сабрдир. Бир куни намоздан кейин Расулуллоҳга бир сават хурмо ҳадя қилиниб “Ё Расулаллоҳ! Бу мавсумнинг илк хурмосидир, тотиб кўринг” дейилди. Расулуллоҳ саватдаги хурмоларга қараб “Қўшниларимиз хурмо ейишни бошладиларми?” – деб сўрадилар. “Йўқ, ҳали,” деган…\nОдамзотининг вужуди ажойиботлар билан тўла …\nОдамзотининг вужуди ажойиботлар билан тўлалигини биласизми? Одам организми яратилганлар ичида энг ажойиб, ўзига хосларидан бири ҳисобланади. Олимлар одамзоти ҳақида жуда кўп фактларни тўплашдилар. Уларнинг ичида бугунгача ҳам яхши ўрганилмаганлари ҳам анчагинадир. Бир вақтлар телевизион рекламларининг бирида одамзоти танасининг 85% сувдан иборатдир каби хабар таркатганди. Бироқ у хабар нотўғри эди.Чунки одам организмидаги сувнинг миқдори ҳақақатида 60% ташкил қилади. Тананинг қолган 40% қисми эса, оқсиллар 19%, ёғлар 15%, минеральлар ва витаминлар 5%, углеводлар 1% шаклида тақсимлагандир. Қизиғи шундаки, бугунгача олимлар одамзотининг танасида суяклар сони қанчалигини аниқлай олмаяптилар. Масалан, ҳар 20 –та кишининг…\nБиласизми ...?, Туркия дафтари.\nIII Халқаро Истанбул Конферециясининг ДЕКЛАРАЦИЯси.\nАндижон қатлиомининг 9 йиллиги ТУРКИСТОНнинг кечаси, бугуни ва эртаси III Халқаро Истанбул Конферециясининг ДЕКЛАРАЦИЯси 11 май 2014 йил Конфереция, “2005 йил Андижон фожиасини унутмаймиз, унуттирмаймиз,” шиори остида ўтди. Конференция қабул этган Баёнот (Декларация)нинг матни: I Андижон қатлиомидан 9 йил ўтганидан сўнгра ҳам Ўзбекистонда даҳшатли зулм давом этмоқда. Туркистон, жаҳон илм ва маданият меросининг энг аҳамиятли марказларидан бири ҳисобланади. Бугунги кунда Туркистон, истилочилар тарафидан парчаланиб, Ўзбекистон, Шарқий Туркистон, Шимолий Туркистон, Тожикистон, Туркманистон, Қирғизистон, Қозоғистон, Татаристон, Ёқутистон каби бўлакларга бўлиб ташланган бир ўлкадир. Туркистоннинг марказий қисми, яъни бугун Ўзбекистон деб аталаётган ўлка…\nНима учун Филандияда оммавий порахўрликнинг йўқлиги ва …\nОилa ҳақида …\nБўлимлар Bo’limni tanlash Tarih (1) Uncategorized (14) Адаб, ахлоқ, насиҳат … (33) Ислом ахлоқи (3) Адабиёт ва санъат. (56) Биз кечирган хаёт ҳикояларидан … (10) Биласизми …? (25) Буюк олимлар … (4) Дин ва олам. (72) Дунё гўзалликлари … (1) Жамият ва сиёсат. (114) Жума муборак! (105) Ибратли сўзлар … (41) Имом-и Роббонийдан. (1) Ислом – бу ҳаётдир. (3) Ислом дини ҳақида (53) Дуолар … (4) Закот бериш ва қурбонлик қилиш нисоби. (1) Исломиятда совда-сотиқ. (1) Исо алейҳиссалом … (3) Кимё-йи саодат (Имоми Ғазолий ҳаз.) (1) Китоблар. (7) Қисқа суҳбатлар. (1) Қуръони каримнинг ўзбекча мазмуни. (121) Мактублар … (28) Марс планетаси … (1) Муборак ой-ю кунлар. (17) Мўминлар (2) Оила (1) Она манзил – азиз Ватан. (2) Ота-она ҳақлари … (3) Пайғамбарлар тарихи. (3) Рамазон баракати(2016) (2) Рамазон ва Қурбон табриклари. (4) Рамазон ҳақида (1) Рус тилидаги материаллар. (12) Саҳобалар … (7) Сен кимсан? (9) Суҳбатлар (50) Таржималар … (4) Таржимоий ҳолим … (22) Тарих. (8) Толиб Ёқубов (25) Туркия дафтари. (548) Тўла илмиҳол … (84) Ўзбекистон ва мухолиф ҳаракат. (16) Ўзбекистон таянчи … (2) ЎХҲ фаолиятида қатнашиш. (1) Фан янгиликлари (59) Хабарлар архиви. (35) Ҳаётим ҳақида … (22) Ҳазрати Мухаммад(сав). (33) Ҳазрати Муҳаммад (сав) исмлари уларнинг маъноси (1) Эски саҳифадан … (74) Эскиларни йиғиш (1)


Бир куни афандини ўғли футбол ўйнаб қайтибди. Афанди:\n— Хўш, нечта гол урдинг ўғлим?\n— Ҳисоб нечи бўлди ўзи?\n— 1:1 бўлди ада!!!\n#Болалар #Афанди #Спорт\nФутбол ўйини, шарҳловчи:\n— Хавфли вазият, ҳужумчи тўп билан бормоқда, дарвоза ҳимоясиз қолган..., дарвозабон билан яккама-якка... ва ...зарба!!!\nВоҳ, яқин орада дарвозабон бунақа тепки емаган эди...!\nҲеч қачон таслим бўлма! Охиригача шарманда бўл...!


Ўнлаб афғон қўшинлари ҳарбийлари Ўзбекистон чегарасини кесиб ўтди - UzNews.uz\n24 июня, 17:01 8541 3\nЎзбекистон ТИВ ҳолат бўйича баёнот берди ва давлат чегарасини бузганларга кескин чоралар кўрилиши ҳақида огоҳлантирди.\nЎзбекистон Ташқи ишлар вазирлиги Aфғонистоннинг чегарадош шимолий вилоятларидаги ҳарбий-сиёсий вазият бўйича баёнот берди.\n“Қўшни мамлакатда зўравонликнинг ортиши чуқур хавотир уйғотмоқда. Коронавирус пандемиясининг янги тўлқини шароитида кескинликнинг кучайиши афғон халқи ҳаётини янада мураккаблаштирмоқда”, - дейилади ТИВ хабарида.\nЎзбекистон барча томонларни куч ишлатишдан тийилишга ҳамда тинч аҳоли орасида қурбонлар келиб чиқишига йўл қўймасликка чақирган.\nҚайд этилишича, 23 июнь куни 53 нафар афғон чегара қўшинлари ҳарбий хизматчилари ва маҳаллий қуролли гуруҳлар Шўртепа тумани ҳудудидан Ўзбекистонга ўтган.\nАммо зарурий суриштирув ва тергов тадбирлари ўтказилганидан сўнг улар ватанига қайтарилган.\n“Ўзбекистон ҳудудига ноқонуний киришга қилинган ҳар қандай уринишлар қатъий бартараф этилади, давлат чегарасини бузганларга эса энг кескин чоралар кўрилади”, - таъкидланади баёнотда.\nЎзбекистон Aфғонистон билан анъанавий дўстона ва яхши қўшничилик муносабатларини асраш, бетарафликни сақлаш ҳамда қўшни мамлакат ички ишларига аралашмаслик тарафдори эканлигини қатъий маълум қилмоқда.\nJohn Edward 24 июня, 21:29\nШу сабабли ҳеч қандай гумонга ўрин йўқ ТИВнинг берган баёноти бўйича\nJohn Edward 24 июня, 21:28\nИнша Аллох чегарамиз ишончли қўлларда. Биз Марказий Осиёдаги энг қудратли армияга эга давлатмиз 💪💪💪\nPaul Newman 24 июня, 21:17\n“Ўзбекистон ҳудудига ноқонуний киришга қилинган ҳар қандай уринишлар қатъий бартараф этилади, давлат чегарасини бузганларга эса энг кескин чоралар кўрилади” кучли гап бўлган. Ва бу айни ҳақиқатдир\n20 Июня, Воскресенье 4868 2


АҚШ Раққага ҳужум қилинишини эълон қилди\n10:07 / 22.10.2016\nИШИДга қарши курашувчи халқаро коалиция кучлари Ироқнинг Мўсул шаҳрини озод қилгандан кейин, Суриянинг Раққа шаҳрига ҳужум қилиши маълум қилинди. Бу ҳақда 21 октябрда АҚШ давлат котиби ёрдамчиси Тони Блинкен RTL француз радиостанциясига берган интервьюсида маълум қилди.\n"Ҳозир бизга Раққа масаласи долзарбдир. ИШИД айнан у ерда ўз терактларини режалаштиради. Бу уларнинг ҳақиқий пойтахти. Раққага йўналиш олиб, уни қамал қилиб, қўлга олиш керак", деб айтди Блинкен.\nБироқ Раққага ҳужум қилишдан аввал Мўсулни эгаллаш лозим. Блинкеннинг айтишича, Мўсулда 5-6 минг жангари жойлашиб олган. "Уларда ҳимояланишга анча вақт бўлган. Афсуски, улар у ерда мустаҳкамланиб, бизнинг ҳужумни иложи борича қийинлаштириш мақсадида мина ва фугаслар ўрнатганлар", деб таъкидлаб ўтди Блинкен.\nМўсулни озод қилиш бўйича операция 17 октябрда бошланди. Шаҳарни озод қилишда иштирок этаётган қуруқликдаги қўшинлар сони 60 мингдан кўпроқни ташкил қилмоқда. Разведка маълумотларига кўра, Мўсулни ушлаб қолиш учун 5-6 минг жангари курашаётган бўлиши мумкин.\nАҚШ Раққа Мўсул


“Ўзбекнефтгаз”: “Навоий нефтбаза”сининг ёш ходимлари ўртасида “Заковат” интеллектуал ўйини ўтказилди — Teletype\n“Ўзбекнефтгаз”: “Навоий нефтбаза”сининг ёш ходимлари ўртасида “Заковат” интеллектуал ўйини ўтказилди\n“Ўзбекнефтгаз” АЖ Бошқаруви раиси Меҳриддин Абдуллаевнинг топшириғига асосан, акциядорлик жамият тизимида ишлаётган ёшларнинг интеллектуал ва профессионал билим даражасини, маънавий-ахлоқий савиясини ошириб бориш, бу борада билимли ва салоҳиятли ходимларга иқтидорини намоён этишлари учун етарлича шарт-шароитлар яратиш борасида қатор чора-тадбирлардан иборат дастур ишлаб чиқилган.\nМаскур дастур доирасида ёш кадрларда илмни қадрлаш, билим олишга интилишини кучайтириш мақсадида, “Заковат” интеллектуал ўйинига страт берилганлиги ҳақида хабар берилган эди. “Ўзбекнефтгаз” АЖ тасарруфидаги “Навоий нефтбаза” МЧЖ да ҳам Ёшлар иттифоқи Навоий вилоят кенгаши билан ҳамкорликда жамиятнинг ёш ходимлари ўртасида “Заковат” интеллектуал ўйини ўтказилди.\nУнда “Навоий нефтбаза” МЧЖ ва унинг филиаллари ходимларидан иборат 4 та жамоа иштирок этди. Ўйин натижаларига кўра, “Навоий нефтбаза” МЧЖнинг Қизилтепа филиали жамоаси фахрли 1-ўринни, Хатирчи филиали 2-ўринни ва Навоий нефтбазаси 3-ўринни эгаллади.\n“Заковат” интеллектуал ўйини жамиятда фаолият юритаётган ёш мутахассисларнинг ижтимоий сиёсий ва хуқуқий билимларини мустаҳкамлаш, уларнинг интеллектуал салоҳиятини янада ривожлантириш, илмга бўлган қизиқишларини оширишда мухим аҳамиятга эга.


Милодий 70- йилдан кейин Қуддусдаги маъбад қайта қурилган эдими? | Тадқиқ\nХизмат қилишга хоҳиш билдирганлар. Мексикада\nМуқаддас Китобни ўқишдан тўла фойда олинг\nХудо Каломидан фойдаланиб ўзингизга ва бошқаларга ёрдам беринг\nТАРЖИМАИ ҲОЛ Шимолий қутбий доира яқинида эллик йил тўла вақтли хизмат\n«Қайси нарсалар муҳимроқ эканини фарқланг»\nКелинг, ҳеч қачон бўшашмайлик!\nҚўриқчи минораси (тадқиқ сони) | Апрель 2013\nТИЛИДА ЎҚИШ аймара албан амхар арабча арман африкаанс болгар валяйта венгер венда вьетнам га грек гренланд грузин гуарани дат зулу игбо илоки инглиз индонез исланд испан итальян йоруба каталан квангали кечуа (Аякучо) кечуа (Боливия) кикуйю киньяруанда корейс коса креол (Гаити) куаньяма кхмер латиш лингала литва луо малагаси малайя мальта ндебеле ндонга немис непал нзема нидерланд норвег озарбайжон озарбайжон (кирилл ёзувида) оромо пангасинан поляк португал румин рус самар-лейте свати себуан сепеди серб серб (лотин ёзувида) сесото (Лесото) сингал словак словен сранан-тонго суахили тагал таити тай тви тиграй тсвана тсонга турк украин фин француз хилигайнон хитой (путунхуа, анъанавий) хитой (путунхуа, соддалаштирилган) хорват чех чичева швед шона эве эстон эфик япон ўзбекча қирғиз қозоқ\nМилодий 70- йилдан кейин Қуддусдаги маъбад қайта қурилган эдими?\nИСО, Яҳованинг маъбадида «тош устида тош қолмайди», деб башорат қилган эди. Бу башорат милодий 70- йилда Тит бошчилигида Рим қўшинлари Қуддусни вайрон қилганида амалга ошди (Мат. 24:2). Кейинчалик император Юлиан маъбадни қайта тикламоқчи бўлди.\nЮлиан Римнинг охирги бутпараст императори деб аталган. У Буюк Константиннинг жияни бўлиб, ўша даврдаги ўзини Масиҳнинг издоши деб атаганлардан таълим олган. Милодий 361- йилда император бўлганидан кейин, у масиҳийликнинг бундай бузилган кўринишини ва таълимотларини очиқчасига рад этиб, бутпарастликни маъқул кўрди. Тарихий манбаларда у «муртад» деб аталган.\nЮлиан христиан динидан нафратланарди. У олти ёшида отасини ва қариндошларини, ўзини Масиҳнинг издоши деб атаганлар қатл қилганини кўрган. Бу, улардан нафратланганининг сабабларидан бири бўлиши мумкин. Черков тарихчиларининг айтишича, Исонинг сохта пайғамбар бўлганини исботлаш мақсадида, Юлиан яҳудийларни маъбадни қайта қуришга чорлаган экан *.\nЮлиан маъбадни қайта тиклашни режалаштирганига шубҳа йўқ. Аммо қуришни бошлагани аниқ эмас. Борди-ю қурилиш ишлари бошланган бўлса ҳам, қайси сабабларга кўра иш тўхтатилгани номаълум. Лекин шуниси аниқки, Юлиан император бўлганидан икки йил ўтар-ўтмас ўлдирилди ва маъбад ҳам шу билан қайта қурилмади.\nМаъбаднинг жойи ва кўриниши, Исонинг даврида шунақа бўлган бўлиши мумкин\n^ 5- х.б. Унинг бу ҳаракати, Исонинг сохта пайғамбар бўлганини исботламасди. Исо маъбад қайта тикланмайди демаган. У маъбад бузилади деган эди ва милодий 70- йилда башорати амалга ошди.\nБиласизми? — апрель 2013\nҚЎРИҚЧИ МИНОРАСИ (ТАДҚИҚ СОНИ) Апрель 2013


Ўзбекистонда аҳоли сони 27,5 миллиондан ошди\n2009 йилнинг 1 январига келиб Ўзбекистонда доимий яшовчи аҳоли сони 27,555 миллион кишидан ошиб кетган.\nGazeta.uz сайтининг Ўзбекистон давлат статистика қўмитасига таяниб хабар қилишича, йил мобайнида Ўзбекистон аҳолиси 483,1 минг киши ёки 1,8% га ошган.\n2008 йилда Ўзбекистонда 646,4 минг чақалоқ туғилган. Туғилиш коэффиценти 2007 йил кўрсаткичлари билан солиштирганда 22,6 промилледан 23,6 промиллега кўпайган.\nФарғона ва Хоразм вилоятларидан ташқари барча жойларда туғилиш даражаси ошгани қайд этилган.\nДастлабки маълумотларга кўра, 2008 йил мобайнида бир ёшгача бўлган 8000 нобуд бўлган. Айни пайтда 2007 йил кўрсаткичлари билан қиёслаганда гўдаклар ўлими ҳам 13,6 промилледан 12,6 промиллега камайгани хабар қилинмоқда.\nЎзбекистон давлат статистика қўмитаси маълумотларига мувофиқ, ўтган йили мамлакатда 249 минг никоҳ ва 16,1 минг ажралиш рўйхатга олинган.


10 - ноябрь Халқаро ёшлар куни муносабати билан “Очиқ эшиклар куни” ўтказилди. 13.11.2017 08:50\n2017 йил 10 ноябрь куни Аҳмад Фарғоний номидаги АКМ да 10-ноябрь Халқаро ёшлар куни муносабати билан “Очиқ эшиклар куни” ўтказилди.\nТадбирларга мактаб, лицей ва коллеж ўқувчилари, олийгоҳ талабалари ва фаол китобхонлар таклиф этилди. Очиқ эшиклар куни муносабати билан кутубхона ва кутубхонадан ташқарида қатор тадбирлар ўтказилди. Кун давомида кутубхона фаолияти билан таништирувчи экскурсиялар, блиц викториналар, санъат асарлари кўргазмаси, суҳбат, адабиётлар тақдимоти каби тадбирлар ўтказилди.\nКутубхона биноси олдида ташкил этилган “Китоб билан етуклик сари” номли акция ёрдамида Фарғона шаҳри аҳолисининг ўқишга бўлган қизиқишини орттириш ва албатта, китобхонлар қизиқишини ўрганиш кўзда тутилди. Акция нафақат ёшларда шу билан бирга катта ёшдаги китобхонларда ҳам қизиқиш уйғотди. Акция натижасига кўра биринчи навбатда севги ва саргузаштлар ҳақидаги китоблар, иккинчи ўринда фантастика ва тарихий романлар ва кейинги ўринда жангу- жадаллар ҳақидаги китобларни ўқишни яхши кўришлари аниқланди.\nЯна бир акция “Келажакка китоб билан” деб номланиниб, Фарғона Политехника институтида бўлиб ўтди. Акциянинг асосий мақсади ёшлар ўқишига, китобга бўлган муносабатларини ўрганиш эди. Талабалар кутубхонамиз фаолияти ҳақида бир қатор маълумотларга эга бўлишларига қарамай, янги ташкил этилган хизматлар уларда катта қизиқиш уйғотди.\nАбонемент секторида китобхонлар учун янги адабиётлар кўргазмасининг тақдимоти ўтказилди. Кўргазмада 70 дан ортиқ адабиётлар тақдим этилиб, сектор мудираси М.Мамадалиева нашрлар ҳақида қисқача маълумот берди. А.Нормуродов, Ч.Айтматов, Х.Тўхтабоев, В.Короленко каби адибларнинг асарлари ўз китобхонларини топди. Кун давомида 60 нусхадан ортиқ китоблар китобхонлар қўлига топширилди.\nМаънавият ва маърифат секторида “Иқтидорли ёшлар юрт таянчи” мавзусида маънавий-маърифий тадбир ўтказилди.\nСектор мудираси Ф.Альмухаметова тадбирни очиб, 1945 йилнинг 29 октябрь – 10 ноябрь кунларида Лондонда бўлиб ўтган Халқаро Ёшлар Конференциясида Халқаро Демократик Ёшлар Федерацияси ташкил этилгани шарафига 10 ноябрь - Ёшлар куни деб эълон қилинганлиги, ушбу конференцияда 63 миллат ёшлари қатнашганликларини айтиб ўтди.\nҲар йили ўз касбий салоҳиятига эга ижодкор ёшлар ҳар бир кишини хайратга солаётганлиги диққатга сазовор эканлиги, мамлакатимизда ёшларнинг маънавий ўсиши, уларнинг ёрқин истеъдодлари ривожланиши учун керакли шарт-шароитлар яратиб берилганлиги, “Зулфия” ва “Ниҳол” мукофотлари бу йўналишдаги биринчи қадам эканлиги таъкидлаб ўтилди.\nТадбирда Фарғона санъат коллежи “Дизайн” йўналиши ўқувчилари - ёш рассомлар томонидан ишланган суратлар кўргазмаси ташкил этилди. Кўргазмадан 3 курс ўқувчиси Х.Давлатовнинг “Адрас тўқувчи”, “Қишлоқ ҳаёти”, “Олтин куз”, 1 курс ўқувчилари У.Ҳошимовнинг “Орзулар кемаси”, “Табиат манзараси”, А.Ахмедованинг “Соҳилдаги уй”, М.Юсупованинг “Нодирабегим”, С. Мирзаакбаровнинг “Фарғона Санъат саройи” каби асарлари жой олган.\nКутубхона бўйлаб экскурсия давомида биринчи бор ташриф буюрган мактаб ва лицей ўқувчилари зўр қизиқиш билан кутубхонамиз тарихи, ҳозирги кундаги эришган ютуқлар, тақдим этиладиган хизматлар билан танишдилар. Кутубхонанинг ўлкашунослик музейида бўлиб ўтган суҳбатдан эса жуда кўп керакли маълумотлар олдилар.


Ўзбекистонда дори-дармон савдоси энг даромадли соҳалар қаторида қолаётган бир пайтда давлатга қарашли “Дори-дармон” акциядорлик компанияси қарз ботқоғига ботиб бормоқда.\nЖорий йилнинг сўнгги 11 ойида компаниянинг шериклари олдидаги қарзлари 125,4 миллиард сўм, банклар олдидаги қарзлари эса 54 миллиард сўмни ташкил этди.\n“Дори-дармон”нинг учинчи кварталдаги бухгалтерия ҳисоб-китобларига кўра, компания зарари 48,5 миллиард сўмдан ошиқроқдир (5,8 миллион АҚШ доллари).\nМолиявий аҳволи оғирлашуви асносида “Дори-дармон” беш йил муддатга АҚШнинг United Investment Healthckar Group компаниясига ишончли бошқарувга топширилгани тўғрисида хабарлар пайдо бўлди.\nОкеанорти компаниясининг вакиллари сифатида келиб чиқиши грузин бўлган америкалик икки бизнесмен таништирилди. Бу билан ҳукумат янги бошқарувчиларнинг шубҳали мақоми ҳақида интернетда тарқалган шов-шувларга барҳам беришга урингани айтилмоқда.\nЎзбекистонга Ғарбнинг замонавий бошқарув усуллари, инвестициялари кириб келишини фақат олқишлаш мумкин. Лекин “Дори-дармон” АКнинг шундай оғир молиявий аҳволга келиб қолиши сабаблари очиқланмаётгани хавотирларга сабаб бўлади.\nЗеро, юқорида эслатиб ўтганимиздек, мамлакатда дори-дармон савдоси ўта даромадли ҳисобланади. Ҳар қадамда ёмғирдан кейинги қўзиқориндек кўпайиб бораётган дорихоналар ҳам бундан дарак беради.\n“Дори-дармон” АК акциядорлик жамиятлари шаклидаги 8 та минтақавий бўлим, ўнлаб шўъба корхоналарига тааллуқли 17 та омборхона, 233 та дорихона ва қарийб 2000 та дорихона филиали, 15 та назорат-таҳлил лабораториясидан иборат улкан тизимдир.\nБозорнинг энг даромадли сигментларидан бирида фаолият кўрсатаётган шундай қудратли тизимнинг қарз ботқоғига ботиши дастлабки қарашда мантиқсиз кўриниши мумкин.\nЛекин масала моҳиятига чуқур кириб борилгани сайин бу мантиқсизлик тумандек тарқаб, кўз олдингизда олий ҳокимият органларига бориб тақалувчи коррупция намоён бўлади.\n“Дори-дармон” АК узоқ йиллар давомида МХХ генерали Солиҳбоевнинг яқин қариндошларидан бири томонидан идора қилингани сўзимизнинг исботидир.\nБу алоқалар сабаб компания дори-дармонларни мамлакатга олиб киришда турли имтиёз ва преференциялардан фойдаланди. Нисбатан арзон нархда кириб келган айрим дорилар кейинчалик устама қўйилган ҳолда хусусий дорихоналар орқали сотилди.\nШу каби қаллобликлар ортидан давлат корхонасининг молиявий аҳволи яхшиланиш ўрнига ёмонлашиб борди, лекин уни назорат қилганлар бойиб бораверди.\n“Дори-дармон”га қарашли дорихоналарда имтиёзли равишда олиб кирилган дориларни топишнинг имкони йўқ, борлари эса ҳамма жойда топиладиган дорилар эди.\nПрезидент Шавкат Мирзиёевнинг рақобатни ривожлантиришга қаратилган ислоҳотлари сабаб давлат ва хусусий фармацевтика корхоналарининг импорт имкониятлари тенглаштирилаётгани ортидан “Дори-дармон”нинг аянчли молиявий аҳволини яширишнинг имкони бўлмай қолди.\nГарчи давлат ўзига тегишли корхоналар улушларини хусусий бошқарувга бериш сиёсатини тутаётган бўлса-да, бу улушлар яна ўша эски коррупционерлар қўлига ўтмаслигини кафолатлайдиган куч ҳали топилгани йўқ.\nЧунки Ўзбекистонга кириб келаётган инвестициялар ортида шубҳали компаниялар тургани ҳақида хабарлар кўпайса кўпайяптики, камаяётгани йўқ. Шунинг учун “Дори-дармон”ни ўз бошқарувига олган хорижий компания хусусида ҳам шубҳага борилаётганида жон бўлиши табиийдир.\nГап қуруқ бўлмаслиги учун битта мисол келтирсак. Ноябрь ойида “Ўзбеккўмир” акциядорлик жамиятини Россиянинг “Прогрессгортех” МЧЖсига ишончли бошқарувга бериш таклифи билдирилди.\nТақдирми ёки коррупционерларнинг ўйиними, бу МЖЧнинг бошқарувчиси Ўзбекистон ташқи ишлар вазири Абдулазиз Комиловнинг ўғли Дониёр Комиловнинг ишбилармон ҳамкори Николай Емельянов бўлиб чиқди.\nНима бўлганда ҳам иқтисодиётда давлат иштирокини камайтириш мамлакат тараққиёти учун жуда муҳимдир.\nФақат бу жараёнда давлатга қарашли энг сердаромад соҳалар сувтекинга шунча йиллар давомида халқни талаб келганларнинг хусусий мулкига айланиб кетишининг олдини олиш зарур.\ndata-title="“Дори-дармон”ни кимлар қарзга ботирди?" data-description="<!-- wp:paragraph --> <p>Ўзбекистонда дори-дармон савдоси энг даромадли соҳалар қаторида қолаётган бир пайтда давлатга қарашли “Дори-дармон” акциядорлик компанияси қарз ботқоғига ..." data-image="https://eltuz.com/wp-content/uploads/2017/03/rasm2423.jpg" data-url="https://eltuz.com/elak/208041/" data-services="facebook,odnoklassniki,twitter,telegram" data-counter="ig">\nРашидов қурдирган Киночилар уйини Мирзиёев бузмоқда\nТошкент марказидаги Киночилар уйи ва ўндан ортиқ маъмурий бинолар пойтахт ҳокимлиги қарорига биноан бузилмоқда. “Бинолар ўрнига “ТошбошпланЛИТИ” давлат унитар ...\n“Мен беморман, дўхтирлар далада!”\nШифокорлар далаларда ишлашга мажбур этиларкан, шифохоналарда беморлар ҳаёти учун таҳликали вазият юзага келади. 2018 йилнинг 28 июнь куни Брюссель ...\n“Йўқолган эшагимни топишга ёрдам берсангиз…”\nБугунга келиб Бош вазирнинг виртуал қабулхонаси орқали ечилаётган муаммоларнинг аксарияти ниҳоятда жўн ва майда масалалар экани аён бўлиб қолмоқда ...


Токио—2020 Олимпиадаси олтин медалини қўлга киритган Акбар Жўраев оиласига Шавкат Мирзиёев табриги етказилди - Daryo\n16:10, 04.08.2021 36158\nТокио—2020 Олимпиадаси олтин медалини қўлга киритган Акбар Жўраев оиласига Шавкат Мирзиёев табриги етказилди\nТошкент вилояти Бўстонлиқ тумани ҳокими Жўрабек Аҳмедов Туризм ва спорт вазирлиги вакиллари ҳамроҳлигида Олимпиада ўйинлари рекордини янгилаб, олтин медални қўлга киритган спортчи Акбар Жўраевнинг уйига бориб, унинг онаси ва яқинларига Ўзбекистон Президенти табригини етказди. Бу ҳақда Туризм ва спорт вазирлиги матбуот хизмати хабар берди.\n«Энг аввало, спортчиларга яратилаётган шароитлар, уларга кўрсатилаётган рағбат учун юртбошимизга катта раҳмат деймиз. Ўғлимнинг ғалабаси шуларнинг спортни ривожлантириш йўлидаги биргаликдаги меҳнати самарасидир», — деган чемпионнинг онаси Ҳафиза Норметова. Унинг сўзларига кўра, Акбар Жўраев акасининг изидан бориб, тош кўтаришга қизиққан.\n«Акбарнинг дадаси раҳматли билан ўғлимизга ‘Албатта, бир кун келиб Олимпиада чемпиони бўласан, Ўзбекистон байроғини кўкка кўтарасан’ дея ният қилардик. Ўзи ҳам ҳавас қилиб, ‘Руслан Нуритдиновдек Олимпиада чемпиони бўламан’ дея орзу қиларди. Мана, шу кунлар ҳам келди, қувончимиз чексиз, албатта. Ўғлим ғалаба қозониши билан қўнғироқ қилиб, хурсандчилиги билан бўлишди. Тан-у жони соғ бўлиб, доим юртимиз байроғини баланд кўтариб юришига тилакдошман», — дея қўшимча қилган у.\nЭслатиб ўтамиз, 3 август куни Акбар Жўраев Токио—2020 Олимпия ўйинларида Ўзбекистонга иккинчи олтин медални келтирди. Акбар Жўраев 109 килограмм вазн тоифасидаги спортчилар баҳсида иштирок этди. У дастлаб 227 килограмм, сўнгра 237 килограмм штанга кўтариб, умумий 430 килограмм натижани қайд этди ва Токио—2020 Олимпия ўйинларининг олтин медалига сазовор бўлди.\nПрезидент фармонига кўра, Токио—2020 Олимпиадасида олтин медалга эга чиққан спортчилар 200 минг доллар пул мукофоти билан рағбатлантирилади.\nМаълумот учун, Акбар Жўраев 1999 йилнинг 8 октябрида Тошкент вилоятининг Бўстонлиқ туманида туғилган. Фаолияти мобайнида ўсмирлар ўртасидаги Жаҳон чемпионатида (2019) ғолиб бўлган. 2019 ва 2020 йилги Осиё чемпионатида кумуш медалга сазовор бўлган.\nМавзуга доир: Шавкат Мирзиёев Токио—2020 Олимпиадаси совриндорлари Улуғбек Рашидов, Давлат Бобонов ва Акбар Жўраевни табриклади\n10:31, 01.09.2021 110871\n20:39, 24.08.2021 84936\n12:27, 14.09.2021 109224\n23:54 Бугун 4181\n23:45 Бугун 2007\n23:33 Бугун 1137\n23:21 Бугун 1185\n22:15, 19.09.2021 71683\n12:26, 20.09.2021 71318\n13:48, 20.09.2021 70333\n09:10 Бугун 69082


Метронидазол-SEEM – medu.uz – Дорилар ҳақида маълумотлар ўзбек тилида\nHome Йўриқномалар Метронидазол-SEEM\nПрепаратнинг савдо номи: Метронидазол-SEEM\nфаол модда: метронидазол – 5 мг;\nёрдамчи моддалар: натрий хлориди – 7 мг, трилон Б – 0,1 мг, инъекция учун сув 1 мл гача.\nТаърифи: тиниқ бироз сарғиш рангли, яшил тусли суюқлик.\nФармакотерапевтик гурухи: микробларга ва протозойларга қарши восита.\nМетронидазол протозойларга қарши ва микробларга қарши самарали кенг таъсир доирасига эга воситадир. Препарат Trichomonas vaginalis, Giardia intestinalis, Entamoeba histolytica, Lamblia intestinalis, шунингдек облигат анаэроблар (спора косил қиладиган ва спора ҳосил қилмайдиган) – Bacteroides spp. (В. fragilis, В. ovatus, В. distasonis, В. thetaiotaomicron, В. vulgatus), Fusobacterium spp., Clostridium spp., Peptostreptococcus spp., Peptococcus spp., ra Eubacterium сезувчан штаммларига нисбатан юқори фаолликни намоён этмайди.\nМетронидазолга аэроб микроорганизмлар ва факультатив анаэроблар сезувчан эмас, аммо метронидазол аралаш флора иштирокида (аэроблар ва анаэроблар) одатий аэробларга қарши самарали антибиотиклар билан синергик таъсир курсатади.\nМетронидазолнинг таъсир механизми 5-нитрогуруҳининг анаэроб микроорганизмлар ва содда хайвонларнинг хужайра ички транспорт протеинлари томонидан биокимёвий жихатдан қайтарилиши билан боғлиқ. Тайёрланган 5-нитрогуруҳ микроорганизмлар хужайраларининг ДНК си билан ўзаро таъсирга киришиб, уларнинг нуклеин кислоталарини синтезини ингибиция қилади, бу бактерияларни нобуд бўлишига олиб келади.\nАнаэроб инфекцияси бўлган беморларга 500 мг метронидазолни 20 минут давомида вена ичига юборилганда препаратнинг қон зардобидаги концентрацияси 1 соатдан кейин 35,2 мкг/мл ни, 4 соатдан кейин – 33,9 мкг/мл ни, 8 соатдан кейин – 25,7 мкг/мл ни ташкил қилган. Препарат организмнинг кўпчилик тўқима ва суюқликларида, шу жумладан ўпка, буйрак, жигар, тери, орқа мия суюқлиги, мия, сафро, сулак, амниотик суюқлик, абсцесс бўшлиқлари, қин секрети, уруғ суюқлиги, кўкрак сутида бактерицид концентрацияларга эришиб, аъзо ва тўқималарга яхши киради. Қон оқсиллари билан боғланиши суст ва 10-20% дан ошмайди. Нормал сафро ҳосил бўлишида метронидазолнинг сафродаги концентрацияси вена ичига юборилгандан кейин метронидазолнинг қон плазмасидаги концентрациясидан аҳамиятли даражада ошиши мумкин.\nМетронидазолни чикарилиши асосан буйраклар орқали амалга оширилади – дозанинг 63% (20% препарат ўзгармаган кўринишда) чиқарилади. Метронидазолнинг ярим чиқарилиш даври 6-7 соатни ташкил қилади. Буйрак клиренси минутига 10,2 мл ни ташкил қилади. Буйрак фаолиятини бузилиши бўлган беморларда препарат такроран юборилгандан кейин метронидазолни қон зардобида тўпланиши кузатилади. Шунинг учун оғир буйрак етишмовчилиги бўлган беморларда метронидазолни қабул қилиш сонини камайтириш лозим.\nМетронидазол, инъекция учун эритма, препарата сезгир микроорганизмлар томонидан чақирилган қуйидаги инфекцияларни:\nасосан қорин бўшлиғи ва сийдик-чиқариш йўллари аъзоларидаги жарроҳлик аралашувларида анаэроб инфекцияларни олдини олиш ва даволаш,\nоғир аралаш аэроб-анаэроб инфекцияларни мажмуавий даволаш,\nичақ ва жигар амёбиазини оғир шакли,\nкичик чаноқ ва бош мия абсцесси,\nабсцесс ҳосил бўладиган пневмония,\nтери ва юмшоқ тўқималар, суяк ва бўғимларнинг инфекцияларини даволаш учун тавсия қилинади.\nВена ичига буюрилади. Метронидазолни инфекция оғир кечиши, шунингдек препаратни ичга қабул қилишнинг иложи бўлмаганида вена ичига юбориш кўрсатилган. Катталар ва 12 ёшдан ошган болалар учун бир марталик доза 500 мг ни ташкил қилади, вена ичига узлуксиз (оқим билан) ёки томчилаб юбориш тезлиги – минутига 5 мл. Юборишлар орасидаги интервал – 8 соат. Даволаш курсининг давомийлиги шахсий равишда белгиланади. Максимал суткалик доза – 4 г дан кўп эмас. Кўрсатмалар бўйича, инфекциянинг характерга кўра, метронидазолнинг самарани бир маромда ушлаб турувчи перорал шакллари билан даволашга ўтишни амалга оширилади.\n12 ёшгача булган болаларга метронидазолни бир кг тана вазнига 7,5 мг дан суткада 3 марта минутига 5 мл тезликда юборилади.\nЧаноқ аъзоларида ва сийдик чиқариш йўлларининг режали операцияларидан олдин анаэроб инфекцияларни профилактика қилиш учун катталар ва 12 ёшдан катта болаларга метронидазолни инфузия кўринишида 500-1000 мг дозада, операция кунида ва кейинги кунларда – суткада 1500 мг дозада (500 мг дан ҳар 8 соатда) буюрилади. Оперциядан кейин инфекцион асоратлар ривожланганида даволаш давомийлигини 7 кунгача узайтирилади, перорал қабулга ўтиш мумкин. 12 ёшгача бўлган болаларга метронидазолни худди шундай схема буйича кг тана вазнига бир марталик 7,5 мг, дозада в/и томчилаб юбориш тавсия қилинади. 12 ёшгача бўлган болаларда максимал суткалик доза – бир кг тана 1 вазнига 22,5 мг ни ташкил этади.\nБуйрак фаолиятини яққол бузилилишлари бўлган пациентлар учун (КК минутига 30 мл дан кам) метронидазолнинг суткалик дозаси 1000 мг, юборилиши сони 2 марта.\nҚон ва лимфатик тизим томонидан: агранулоцитоз, лейкопения, нейтропения, тромбоцитопения.\nИммун тизими томонидан: ангионевротик шиш, анафилактик шок.\nРуҳиятни бузилиши: рухий бузилишлар, онгни чалкашиши, галлюцинациялар, депрессия, уйқусизлик, жиззакилик, юқори қўзғалувчанли.\nНерв тизими томонидан: периферик сенсор нейропатия, бош оғриғи, тиришишлар, бош айланиши, энцефалопатияни ва нимўткир мия синдромини (ҳаракат координацияси ва синергизмини бузилиши, атаксия, дизартрия, қадам ташлашни бузилиши, нистагм, тремор) ривожланиши тўғрисида хабарлар қилинган бўлиб, улар метронидазол бекор қилингандан кейин қайтувчандир, асептик менингит.\nКўриш аъзолари томонидан: Кўришни ўткинчи бузилиши, диплопия, миопия, жисмларнинг контурларини ёйилиб кетиши, кўриш ўткирлигини пасайиши, рангли кўришни бузилиши, нейропатия/кўриш нервини неврити.\nОвқат ҳазм қилиш тизими томонидан: эпигастрия соҳасида оғриқ, кўнгил айниши, қусиш диарея, глоссит, стоматит оғизда “металл” таъми, иштаҳани пасайиши, анорексия, оғиз бўшлиғи шиллиқ қаватини қуриши, қабзият, панкреатит (қайтувчан ҳолатлар), тил рангини ўзгариши/“карашланган тил” (замбуруғли микрофлорани ўсиб кетиши туфайли).\nЖигар ва сафро чиқариш йўллари томонидан бузилишлар: жигар ферментлари фаоллигини ошиши (аспартатаминотрансфераза/аланиаминотрансфераза, ишқорий фосфатаза), холестатик ёки аралаш гепатит ва жигарни баъзида сариқлик билан кечувчи гепатоцеллюлар шикастланиши. Метронидазолни бошқа антибактериал воситалар билан мажмуавий қабул қилаётган пациентларда жигарни кўчириб ўтказилишини талаб қиладиган, жигар етишмовчилигини ривожланиш ҳоллари кузатилган.\nТери ва тери ости тўқималари томонидан бузилишлар: тери тошмаси, терини қичишиши, терини қизариши, эшакеми, пуфакли тери тошмаси, Стивенс-Джонсон синдроми, токсик элидермал некролиз.\nБуйрак ва сийдик-чиқариш йўллари томонидан бузилишлар: сийдикда метронидазолни сувда эрийдиган метаболитини бўлиши билан боғлиқ сийдикни жигарранг-қизил рангга бўялиши, дизурия, полиурия, цистит, сийдикни тутиб тураолмаспик, кандидоз.\nУмумий бузилишлар ва ва юбориш жойидаги бузилишлар: иситма, бурунни битиши, артралгия, холсизлик, тромбофлебит, (оғриқ, юбориш жойида оғриқ, қизариш ёки шиш).\nЛаборатор ва инструментал маълумотлар: электрокардиограммада Т тишчасини яссиланиши.\n– метронидазолга ёки бошқа нитроимидазол хосилаларига юқори сезувчанлик;\n– марказий нерв тизимини (МНТ) органик шикастланишлари (шу жумладан тутқаноқ):\n– лейкопения (шу жумладан анамнезида);\n– жигар етишмовчилиги (катта дозалар буюрилган ҳолларда); ,\n– ҳомиладорликнинг I уч ойлиги, лактация даврида қўллаш мумкин эмас.\nЭҳтиёткорлик билан: ҳомиладорликнинг II ва III уч ойлиги, буйрак/жигар етишмовчилиги. Дориларнинг ўзаро таъсири Метронидазол, инъекция учун эритмасини қўлланганда, унинг бошка дори воситалари билан ўзаро таъсири ахамиятсиз, аммо айрим дори препаратлари билан бир вақтда буюрилганда эхтиёткорликка риоя килиш лозим: Варфарин ва бошқа билвосита антикоагулянтлар. Метронидазол билвосита антикоагулянтларнинг таъсирини кучайтиради, бу протромбинни ҳосил бўлиш вақтини ошишига олиб келади.\nДисульфирам (эсперааль). Бир вақтда қўллаш турли неврологик симптомларни ривожланишига олиб келиши мумкин, шунинг учун метронидазолни дисульфирамни охирги икки хафта давомида қўллаган беморларга буюриш мумкин эмас.\nЦиметидин метронидазолнинг метаболизмини сусайтиради, бу унинг қон зардобидаги концентрациясини ошишига ва ножўя холатларни ривожланиш хавфини ошишига олиб келиши мумкин.\nЖигар микросомал ферментларни рағбатлантирадиган препаратларни бир вақтда буюриш (фенобарбитал, фенитоин), метронидазолнинг элиминациясини тезлаштириши мумкин, бунинг натижасида уни плазмадаги концентрацияси камаяди.\nЛитий препаратларининг юқори дозалари билан узок вақт даволанган пациентларда литийнинг қон плазмасидаги концентрациясини ошиши ва интоксикация симптомлари ривожланиши мумкин.\nМетронидазолнинг микробларга қарши таъсири сульфаниламидларни антибиотиклар билан мажмуада қулланганда кучаяди.\nМетронидазолни қутбланмайдиган миорелаксантлар (венкуроний бромид) билан бирга қўллаш тавсия қилинмайди.\nМетронидазол, инъекция учун эритмани бошқа дори препаратлари билан бирга қўллаш тавсия қилинмайди!\nБуйрак, жигар касалликпарида эхтиёткорлик билан буюрилади. Препаратни қабул қилиш вақтида алкоголни истъемол қилиш мумкин эмас, чунки метронидазол спиртли ичимликларга нисбатан жирканишни чақириш қобилиятига эта. Препаратни узоқ вақт қабул қилишни периферик қон манзарасини назорати остида ўтказиш мақсадга мувофиқдир.\nХомиладорлик ва лактация даври: хомиладорликнинг биринчи уч ойлигида препаратни қўллаш мумкин эмас; кечроқ уни, фақат агар она учун фойдаси, ҳомила учун мумкин бўлган хавфдан устун бўлган холдагина буюриш мумкин. Метронидазол билан даволаш вақтида эмизишни тўхтатиш керак.\nПрепарат болалар ололмайдиган жойда сақлансин ва ўрамда курсатилган яроқлилик муддати ўтгач ишлатилмасин.\nҲаддан ташқари юқори дозалари ножуя самараларни, асосан кўнгил айниши, қусиш ва бош айланишини кучайишига сабаб бўлиши мумкин; oғирроқ холларда\nатаксия, парестезиялар ва тиришишлар аниқланиши мумкин.\n100 мл дан полипропилен флаконда (шиша бутилкада). 1 флакон (шиша бутилка) қуллаш йўриқномаси билан бирга картон қутига жойланган.\nҚуруқ, ёруғикдан ҳимояланган жойда, 25°С дан юқори бўлмаган хароратда сақлансин.


Таблеткаларда, 0,25 г дан\nА ва В сеннозидлар (кальций тузлари кўринишида).\nСенадексин турли спастик ва атоник қабзиятларда, шу жумладан йўғон ичак тонуси ва перистальтикасини сусайишига боғлиқ қабзиятларда қўлланади. Ич келишини тартибга солиш мақсадида геморройда, проктитда ва орқа тешик ёриқлари касалликларида тавсия этилади.\nСенадексин кечки овқатдан кейин одатда 1 таблеткадан ичилади. Таъсири сезилмаса бир неча кундан сўнг бир марталик дозасини 2-3 таблеткагача ошириш мумкин.\nПрепарат қабул қилингандан сўнг метеоризм, қоринда санчиқсимон оғриқ ва ич суриш ҳолатлари кузатилиши мумкин. Бундай ҳолатларда дозасини камайтириш ёки даволашни тўхтатиш лозим бўлади. Узоқ вақт қўлланганда, айниқса катта дозаларда, электролитларни йўқолиши (асосан калий) альбуминурия, гематурия, ичак шиллиқ қаватида меланинни тўпланиши ва мускуллараро боғланишларни бузилиши ҳолатлари кузатилиши мумкин.\nСпастик колитда, кўричакда, ичакни бекилиб қолишида, cабаби ноаниқ қориндаги оғриқларда, сув ва электролит алмашинуви бузилишида, грижада, қорин бўшлиғи аъзоларини ўткир яллиғланиш касалликларида, перитонитда, циститда, меъда-ичак йўлидан ва бачадондан қон кетиши ҳолатларида қўлланилмайди.\nЖигар ва буйрак касалликларида, ҳомиладорликда ва эмизикли даврида эҳтиёткорлик билан тавсия этилади. Баъзан сенадексин қабул қилинганда сийдикни ранги ўзгариши мумкин, буни клиник аҳамияти йўқ. Препаратни болалар олаолмайдиган жойда сақлаш ва уни яроқлилик муддати ўтгач ишлатмаслик лозим.\nҚуруқ, жойда сақлансин.


ИЛК МАВСУМ БОШЛАНДИ\nOldingi maqola СИФАТЛИ УРУҒ - МЎЛ ҲОСИЛ ГАРОВИ\nKeyingi maqola ЭК, ПАРВАРИШЛА, МЎЛ ҲОСИЛ ОЛ\nбу йил иккинчи, учинчи мавсум ҳам бўлади\nПиллачилик мамлакатимиз қишлоқ хўжалигининг энг сердаромад соҳаларидан бири ҳисобланади. Оддийгина ипак қурти ҳосили – пилладан олинадиган табиий толанинг жаҳон бозорида қадри жуда баланд.\nУни етиштириш мамлакат иқтисодиётига ҳам салмоқли даромад олиб келади. Қолаверса, мавсум давомида кўплаб кишиларнинг бандлиги таъминланиб, улар бу юмуш ортидан яхшигина моддий манфаат кўради. Хуллас, пиллакорларимиз ана шундай юксак мақсадлар билан янги мавсумни бошлади.\nЖорий мавсумда вилоятимиз пиллакорлари ҳам 33 минг қути ипак қуртини парваришлаб, 1 минг 800 тонна “кумуш тола” олишни режалаштирган.\nЎз ўрнида таъкидлаб ўтиш жоиз, ўтган йили вилоятда 50 минг қутидан ошиқ пилла боқилиб, 3 минг тоннадан зиёд ҳосилни йиғиб олиш мақсад қилинганди. Якунда эса олинган ҳосил бу рақамларнинг атиги 36 фоизини ташкил этди, холос. Аслида ҳам вилоятнинг мавжуд салоҳияти, тут барги захиралари бунга етмас, боқилаётган пилла қуртидан кўра, қоғоздаги рақамлар кўпайиб бораётган эди.\n- Мамлакатимиз раҳбари томонидан пиллачиликни ривожлантиришга қаратилган кўплаб чора-тадбирлар амалга оширилмоқда, - дейди вилоят “Агропилла” МЧЖ ходими Қаҳрамон Менглиев. – Хусусан, соҳа мутасаддилари олдига ипак қурти учун мавжуд озуқа захираларини, шарт-шароитларни аниқ ҳисоб-китоб қилган ҳолда, баландпарвоз рақамлар эмас, реал вазиятга қараб иш кўриш талаби қўйилди. Шундан келиб чиқиб, ҳудудлардаги шарт-шароит, озуқа базаси миқдорини ўрганиб чиқдик ва мавжуд имкониятларга асосан ипак қурти тарқатилди. Эндиликда босқичма-босқич тарзда имконият оширилиб, шунга мувофиқ ипак тола етиштириш миқдори ҳам кўпайиб боради.\nДарҳақиқат, Президентимиз ташаббуси билан пиллачиликни мамлакатимиз қишлоқ хўжалигининг етакчи тармоғига айлантириш бўйича кенг кўламли ишлар амалга оширилмоқда. Қанча ипак қурти боқиш эмас, қанча даромад олиш муҳимлиги тамойилидан келиб чиққан ҳолда соҳага инновацион технологиялар, хорижий давлатларнинг илғор тажрибалари жорий этилаяпти.\nХусусан, жорий йилдан бошлаб мамлакатимизда пилладан уч маротаба ҳосил олиш бошланади. Биринчи мавсум айни вақтда давом этаётган бўлса, иккинчи мавсум июль-август, учинчи мавсум эса октябрь-ноябрь ойларига мўлжалланган.\nАлбатта, бу ўз-ўзидан бўладиган иш эмас. Бунинг учун етарли шарт-шароит, озуқа захиралари керак. Айни вақтда бу борада мустаҳкам пойдевор яратишга асосий эътибор қаратилмоқда.\n- Жорий йилда вилоятимизда 12 та инновацион пилла боқиш масканлари бунёд этилади, - дейди вилоят “Агропилла” МЧЖ раиси Ражабали Мейлиев. – Қарши, Косон, Қамаши, Чироқчи туманларида биттадан, Китоб, Касби, Шаҳрисабз ҳамда Яккабоғ туманларида эса иккитадан замонавий пиллахоналар қурилади. Ушбу масканлар ҳар йили камида 3 марта ипак қурти боқиш имконини беради.\nШунингдек, вилоятда янги тутзорларни барпо этиш эвазига жорий йилда мавжуд тут плантациялари 3 минг 23 гектарга етади. 2021 йилга бориб 6 минг 300 гектардан ошиқ тутзорлар пайдо бўлади. Бу дегани, айни вақтдаги ҳолатга нисбатан ипак қурти боқиш учун озуқа захиралари қарийб 210 фоизга ошади.\nНатижада пиллачилик том маънода вилоят қишлоқ хўжалигининг муҳим тармоғига айланади. Бу эса экспорт салоҳиятини юксалтириш, жаҳон бозорида ипак маҳсулотларимиз тури ва ҳажмини кўпайтириш билан бир қаторда, қишлоқ жойларда аҳоли бандлигини таъминлаш, оилалар даромадини ошириш имконини беради.


Оқшом тўлқинлари I 03:00 - 03:59\nЎшда эртага ўзбек, тожик ва қирғиз тадбиркорлари форуми бўлиб ўтади\nЎшда 17 ноябрь куни Ўзбекистон, Тожикистон ва Қирғизистон тадбиркорларининг “Фарғона Савдо-Иқтисодий Форуми” бўлиб утади. Унда уч мамлакат тадбиркорлари ўзаро савдо сотиқ муносабатларини йўлга қўйиш, ҳар бир давлатнинг иқтисодий имкониятлари муҳокама қилинади.\nМосква полицияси миграция масалалари бўйича бош бошқармаси ишлаш рухсатномаси (патент) пулини ўз вақтида тўламаган 3 мингдан ортиқ муҳожир патенти бекор қилинганини билдирди. Ушбу шахслар полиция идорасига кўра Россия ҳудудини тарк этишлари лозим.\nКеча Москва шаҳар суди наманганлик Жаҳонгир Норматовни Россиядан депортация қилишга оид Перов тумани суди чиқарган қарорни ўз кучида қолдирди.\nХитойлик ўнлаб тадбиркорлар бугунги кунда эшак излаб Қирғизистон қишлоқларини кезмоқда. Қирғиз расмийларига кўра, эшак экспорти бўйича икки давлат ўртасида тегишли шартномалар имзоланган. Шу кунгача 2 минга яқин эшак Хитойга экспорт қилинган. Қирғиз жамоатчилиги эса хитойликларнинг “эшак бизнесига” норозилик билдираяпти.\nРоссия 2017 йилда чет эллик ҳайдовчилар сонини қисқартиради\nРоссияда 2017 йилда йўловчи ташиш транспотига жалб этилган хорижий ҳайдовчилар сони 40 фоиздан 30 фоизга, юк ташиш транспортида эса 35 фоиздан 30 фоизга қисқартирилади. Бу ҳақда Россия Меҳнат вазирлиги расмийси Михаил Кирсанов “Российская газета” нашрига маълум қилди.


Исмоил Жўрабеков: Обиҳаёт — ўтмишимиз, бугунимиз ва келажагимиз - Халқ сўзи\n10:41 01 Июнь 2018 Иқтисодиёт\nЎзбекистоннинг сув хўжалиги фахрийлари сифатида биз Президент Шавкат Мирзиёевнинг “Қишлоқ ва сув хўжалигида давлат бошқаруви тизимини тубдан такомиллаштириш бўйича ташкилий чора-тадбирлар тўғрисида”ги Фармонини ўта муҳим ҳужжат, деб қабул қилдик. У билан Қишлоқ хўжалиги вазирлиги ҳамда Сув хўжалиги вазирлиги ташкил этилди. Сув хўжалиги вазирлигига асос солиниши, моҳиятан қайта тикланиши обиҳаётнинг замонавий дунё ва келгуси тараққиётдаги беқиёс ролини чуқур англашдан келиб чиқади. Бундай англаш нафақат давлат раҳбари, балки Тошкент қишлоқ хўжалиги ирригацияси ва мелиорацияси муҳандислари институтида таҳсил олган мутахассисга хосдир.\nЎЗБЕКИСТОНДА ўзининг чуқур илдизларига ва ҳал қилувчи аҳамиятга эга ушбу соҳанинг аввалги ўрни ҳамда мавқеи тикланганлигини сув хўжалиги мутахассислари чин дилдан олқишлашмоқда.\nАхир, барчамиз жонажон юртимизнинг сув билан боғлиқ буюк тарихига гувоҳмиз. Бу тарих бир ярим минг йил илгари бунёд этилиб, ҳанузгача одамларга хизмат қилиб келаётган Дарғом канали, яна Эски Ангар, Шовот, Зах, Эски Туятортар сингари қадимий каналларда акс этиб турибди. Сўнгги канал номига эътибор беринг. У ирригатор боболаримизнинг санъатидан дарак беради. Ҳали геодезия асбоблари кашф этилмаган узоқ ўтмишда аждодларимиз сув йўлини аниқлаш учун туяларга юк ортиб, қўйиб юборишган ва канални карвон изи бўйлаб қазишган экан.\nЎлкамизда XX аср бошларида сув хўжалиги ҳамда мелиорация фанларига асос солинган. Ўша вақтларда Ўзбекистон ҳудудида жойлашган илмий ва ўқув муассасалари, тажриба станциялари ҳамда иншоотлар негизида А. Костяков, Г. Ризенкампф, В. Журин, А. Аскоченский, В. Пославский, В. Малигин, Б. Коржавин, Е. Замарин, С. Алтунин, Р. Алимов, А. Мухамедов, Х. Ахмедов, Х. Якубов, Х. Исмагилов, Н. Янишевский, Д. Кац, Л. Дунин-Барковский, А. Рачинский ва бошқа кўплаб машҳур олимлар ушбу йўналишда касбий билимларнинг асосини шакллантирганлар.\nХалқимизга хос ажойиб анъана — ҳашар Фарғона водийсида вужудга келганини ҳамма билади. Айнан шу усул билан бор-йўғи тўрт ой ичида ўша давр учун гигант қурилиш ҳисобланган Катта Фарғона канали ва унинг барча иншооти бунёд этилган. Урушдан аввалги уч йил давомида ҳашар ўлкамиз бўйлаб кенг тарқалган ва кўп жойда барча муҳандислик иншоотларига эга суғориш тизимлари яратилган.\nУрушдан кейинги йиллар эса бошқача ёндашув билан ажралиб турди. Юқори технологияли қишлоқ хўжалиги техникаларидан фойдаланишга мўлжалланган, катта ўлчамли суғориладиган ерларда янгича суғориш тизими қўлланила бошланди.\nСоҳа ривожида навбатдаги босқич Мирзачўлдан бошланиб, сўнг Жиззах, Қарши, Сурхон — Шеробод чўлларига, Қорақалпоғистонга ва Сирдарё вилоятларига тарқалган, комплекс равишда олиб борилган йирик чўл ўзлаштириш ишларини ўз ичига олди. Бунда суғориш, мелиорация, инфратузилма объектлари ва коммуникация тармоқларини қуриш, ернин гҳолатини талаб даражасигача яхшилаш каби тадбирларнинг барчаси битта ташкилот томонидан, режали асосда бажарилган. Ана шу ноёб, кенг кўламли ёндашув ўша даврда Ўзбекистонни бошқарган, сув хўжалигининг моҳир ташкилотчиси Шароф Рашидович Рашидов номи билан боғлиқ.\nЎтган асрнинг 60 — 80-йилларида Ўзбекистоннинг сув хўжалиги қурилиш ишларининг ҳажми бўйича ҳам, техник тараққиёт даражаси бўйича ҳам мамлакатнинг етакчи тармоғига айланди. Иккита энг қудратли ташкилот — Сув хўжалиги вазирлиги ҳамда “Главсредазирсовхозстрой” нафақат иш ҳажми ва қуриб битказилган объектларни фойдаланишга топшириш, балки мелиорация соҳасига янги техникани жорий этиш ишларида мусобақалашди. Ўзбекистонда қувурлар, темир-бетон лотоклар, полимер ва аралаш материалли қопламалардан фойдаланган ҳолда, йирик каналлар тизими барпо этилди. Натижада ўша йиллари қурилган каналларнинг фойдали иш коэффициенти анча юқори бўлиб, аввалги кўрсаткич — 0,64 фоиздан 0,75 фоизгача кўтарилди. Суғориш ишларидаги янгиликлар билан бир қаторда мелиорация тизими ҳам ривожланди. Республикада ишлаб чиқарилган, тор траншеяли ва траншеясиз дреноукладчиклар ёрдамида ер ости ёпиқ дренлар (ернинг захини қочиришга мўлжалланган зовурлар), шунингдек, вертикал дренаж системаси билан жиҳозланган иншоотлар қурилди. Ўзбекистонда биринчи марта комбинацияланган дренаж тизимлари ўзлаштирилди ва жорий этилди.\nБундай илғор технологиялар сув хўжалиги тизимларидан фойдаланишда янгича ёндашувларни талаб қилди. Мелиорация ва сув хўжалиги вазирлиги раҳбарлари С. Мамарасулов, мутахассислар Е. Озерский ва Н. Ҳамроев ушбу тизимлардан фойдаланиш жараёнини саноат асосига ўтказишнинг асосчилари бўлишди. Бунда таъмирлаш-фойдаланиш ишлари иншоотлар, зовурлар, қудуқлар ва каналларни профилактикадан ўтказиш жадвалига кўра бажариладиган бўлди, ўз навбатида, сув хўжалиги таъмир индустрияси кучли ривожланишига хизмат қилди.\nСУВ ХЎЖАЛИГИ ва ерлар мелиорацияси бўйича янги услублар биринчи бўлиб бизнинг республикамизда жорий этилди, бу эса собиқ Иттифоқ ҳукумати ҳамда Мелиорация ва сув хўжалиги вазирлиги томонидан умумиттифоқ миқёсида ва ҳатто хорижий давлатларда тажрибани ёйишга бағишланган тадбирларда фойдаланилди. Айнан шунинг учун 1975 йили Москвада Ирригация ва дренаж бўйича халқаро комиссия (ИДХК)нинг 9-чи конгресси ўтказилгандан сўнг, 60 мамлакатдан келган унинг қатнашчилари Ўзбекистонга ташриф буюриб, республикамизда амалга оширилган сув хўжалиги ва мелиорация ишлари билан танишишди. ИДХКнинг Африка — Осиё биринчи конференцияси 1978 йили Тошкентда ўтказилишига ҳам шу сабаб бўлди. 1985 йилда эса Тошкентда ИДХКнинг сайёр сессияси бўлиб ўтди. Ўзбекистонда мунтазам равишда хорижий мутахассислар малакасини ошириш курслари иш олиб борган. Ўзбекистонлик мутахассислар Россиянинг Новгород, Иваново, Волгоград вилоятларида, шунингдек, Афғонистон, Сурия, Яман, Ангола ва Кубада ирригация иншоотларини қуришди.\nЎзбекистон лойиҳалаш ташкилотлари бўйича ноёб салоҳиятга эга бўлган. Уларда фаолият юритган минглаб мутахассисларнинг меҳнати туфайли дунёдаги энг баланд Нурек ГЭСи тўғони, сув ҳажми бўйича энг йирик Тўқтоғул ва Туямўйин сув омборлари каби йирик иншоотлар қад кўтарган. 1960 — 1985 йиллар мобайнида Ўзбекистон мелиораторлари томонидан дунёда энг қудратли ҳисобланувчи Қарши насос станциялари каскади, Амударё оқимининг Зарафшонга сув ташламаси иншоотлари мажмуи, Туямўйин ва Тахиатош гидроузеллари, ноёб арк шаклида темир-бетондан қурилган, баландлиги 120 метрли Андижон гидроузели, Ҳисорак ва Тўполанг сув омборлари, бошқа кўплаб объектлар бунёд этилган. Буларнинг барчаси ўзбек олимларининг илмий-ишлаб чиқариш бирлашмаларида олиб борган тадқиқотлари асосида жадал ривожланган мелиорация фани тараққиёти билан ҳамоҳанг давом этган.\nМУСТАҚИЛЛИК эълон қилингач, Ўзбекистон ўз қўшнилари — Қозоғистон, Қирғизистон, Тожикистон ва Туркманистон билан ушбу йўналишда ҳамкорлик қилиш бўйича стратегик дастур билан чиқди. Собиқ Иттифоқ парчалангани аниқ бўлгандан кейин, трансчегаравий дарёларга айланган Амударё ва Сирдарёни ҳамкорликда бошқаришни ташкил этиш тўғрисидаги мурожаат ҳукумат ташаббуси билан минтақадаги барча сув хўжалиги идораларига юборилди. Сўнгра 1991 йилнинг октябрида Тошкент сувчилар йиғилиши ўтказилди.\n1992 йилнинг бошида эса лойиҳаси Ўзбекистон томонидан тайёрланган “Давлатлараро сув захиралари манбаларидан фойдаланиш ва уларни муҳофаза қилишни биргаликда бошқариш борасидаги ҳамкорлик тўғрисида”ги келишув имзоланди. Айнан Ўзбекистон ғояси асосида Марказий Осиё давлатлараро мувофиқлаштирувчи сув хўжалиги комиссияси (ДМСК) деб номланган, ҳамкорликни кўзда тутувчи ташкилот юзага келди. Ўтган йили у ўз фаолиятининг 25 йиллигини нишонлади.\nАфсуски, давлатлараро муносабатлардаги оқилона қадамлар сув хўжалиги ва суғориш соҳасида ички давлат бошқарувидаги кескин пасайиш билан бирга кечди. Бунга сабаб 1996 йили Сув хўжалиги вазирлиги тугатилиб, у Қишлоқ хўжалиги вазирлиги билан бирлаштирилиши эди. Ушбу қарордан кейин сув хўжалиги соҳасида парчаланиш бошланди. Вазирлик катта иш ҳажмларини йўқотди, уни молиялаштириш ва ходимлар сони қисқарди. Кўплаб мелиораторлар ишсиз бўлиб қолди. Бундай қарор қабул қилинишининг сабабини тушунтириш қийин: ахир, идоранинг вазифалари камайгани йўқ, аксинча, дарёлар трансчегаравий бўлиб қолиши натижасида улар яна ҳам мураккаблашди-да. Бир пайтнинг ўзида, бошқарувнинг Ғарб усулига мослашиш заруратини ҳисобга олиш ҳаракати бошланди. Шу мақсадда сув захираларини давлат даражасида бошқаришнинг гидрогеографик тамойилига асос солган “Сув ва сувдан фойдаланиш тўғрисида”ги Қонун қабул қилинди. Мустақиллик йилларида Сув хўжалиги бош бошқармаси сув захиралари ва сув хўжалигининг қолган имкониятларига тўлиқ эгалик қилгани ҳолда, анча қисқартирилган молиявий ресурслар ҳамда давлатлараро сув тақсимотининг янги шартларига мослашишга мажбур бўлди. У ўзининг саъй-ҳаракатларини қишлоқ хўжалигига хизмат кўрсатиш, шунингдек, сув етказиб бериш тизимини йирик гидроузелларнинг ўзгарган иш тартибига мувофиқлаштириш каби масалаларга қаратди. Қўшни давлатлар ҳудудида қурилган сув омборлари ва ГЭСлар суғориш режимидан энергетик режимга ўтди, бу эса ёз ойларида сунъий равишда сув танқислигини келтириб чиқарди. Юзага келган вазият мавсумий сув омборлари қуриш учун катта миқдордаги капитал қўйилмаларни ҳамда реконструкция ишларининг, асосан, хорижий қарзлар ҳисобига бажарилишини талаб қилди. Натижада обиҳаётни насос станциялари ёрдамида кўтариб беришдек қимматга тушувчи тадбирлар зарурати пайдо бўлди. Агар илгари суғориш ва коллектор-дренаж каналларидан иборат улкан тармоққа тўлиқ техник хизмат кўрсатилган бўлса, энди фақатгина магистраллардаги таъмирлаш ишлари билан чекланиб қолинди.\nНАТИЖАДА авваллари Ўзбекистон ирригацияси фахрланган ҳамма нарса — қувурлар ва лотоклардаги янгича конструкциялар, горизонтал ва вертикал ёпиқ дренаж — Сув хўжалиги вазирлиги тугатилиши оқибатида ёмон ишлайдиган тизимга айланиб қолди. Ёпиқ дренажни тозалаш ва профилактика қилиш ишларининг ҳажми бир неча мартага камайди, яъни йилига 3,5 минг километрдан фақат бир минг километргача қисқарди. Лотокларни алмаштириш ва таъмирлаш борасида ҳам натижалар ёмонлашди. Улардан фойдаланиш тизимининг ўзгариши сув хўжалиги органларининг фаолиятини қийинлаштирди, бунинг устига туман даражасидаги ташкилотларда штатлар жадвали бўйича ходимлар сони камайтирилди. Кўпгина хўжаликлараро каналлар эгасиз ариқларга айланиб қолди. Бундай вазият Сув истеъмолчилари уюшмаси (СИУ) деб номланган, фермерларнинг ихтиёрий равишда кооперациялашуви шаклига заруратни кун тартибига чиқарди. Бироқ афсуски, уларнинг ҳуқуқий ва ташкилий мақоми билан боғлиқ бир қатор масалалар ҳал этилмай қолди. Ушбу муаммолар СИУни тармоқдан тўғри фойдаланиш ва уни яхшилашга қодир бўлмаган, шунчаки заиф истеъмолчиларга айлантириб қўйди. Бундай шароит 2000-2001 йиллардаги қурғоқчилик оқибатида тармоқнинг ишдан чиқишини юзага келтирди. Сув хўжалиги ташкилотлари ўрта ҳисобда 30 фоизгача камайиб кетган обиҳаёт ҳажмини тенг тақсимлашни таъминлай олмадилар. Бу эса ўша йилларда Қашқадарё ва Сирдарё вилоятлари ҳамда Қорақалпоғистонда 350 минг гектар ернинг суғориладиган ерлар рўйхатидан чиқарилишига сабаб бўлди. 2017 йилга келиб, улардан юз минг гектарга яқининигина қайта тиклашга эришилди, холос.\nЯнги Сув хўжалиги вазирлигига ўтган 20 йиллик даврдан мерос сифатида ўта мураккаб муаммолар мажмуи тегди. Улар магистрал ва хўжаликлараро канал ҳамда иншоотларни бошқаришнинг беқарорлиги, суғориш ва дренаж тизимларининг техник даражаси пасайиб кетиши, собиқ ички тармоқнинг ачинарли ҳолатга тушиб қолганида намоён бўлди. Ана шундай шароитда имконият очиб берувчи ягона ижобий омил, бу — Президент Шавкат Мирзиёевнинг янгича ички ва ташқи сиёсати, шу жумладан, қўшни мамлакатлар билан муносабатларда мавжуд бўлган муаммоларни бартараф этишга қаратилган ҳамкорликни мустаҳкамлаш, минтақанинг сув захираларидан оқилона фойдаланиш устида биргаликда ишлашга интилишдир.\nМУТАХАССИСЛАР фикрича, 2018йилда сув танқислиги рўй бериши кутилмоқда. Шу боис кучайиб бораётган сув инқирозини енгиш учун минтақанинг барча мамлакатлари бир ёқадан бош чиқариши жуда муҳим. Мазкур жиҳатларни ҳисобга олган ҳолда, кенг кўламли сув стратегиясини ишлаб чиқиш мақсадга мувофиқ бўларди. У 2035 йилгача бўлган давр учун обиҳаётни тежаш, шунингдек, оқова, коллектор-дренаж ва ер ости сувларидан иборат барча захираниишга солишни кўзда тутадиган саъй-ҳаракатларни ўз ичига олади. Бугунги кунда ана шу сувларнинг фойдаланилмаётган захиралари 12 миллиард кубометрдан зиёдни ташкил этмоқда. Сув ва ер захираларидан самарали фойдаланиш учун таҳлилий тузилмани ривожлантириш фойдадан холи эмас, токи соҳадаги мавжуд аҳвол чуқур ўрганилиб, уни ўнглаш чоралари ишлаб чиқилса ва бу чора-тадбирларни амалга ошириш учун зарур капитал маблағлар йўналтирилса. Ушбу тузилма ҳам республика ҳукумати, ҳам донорлар томонидан, энг асосийси, маҳаллий ҳокимликлар ва тармоқ мутахассислари томонидан ҳам қўллаб-қувватланса. Сув хўжалиги органларининг мустақиллигини ошириш, аввало, туман бўғинларининг, уларда меҳнат қилаётган гидротехниклар, гидрометрлар ва малакали миробларнинг фаолиятини кучайтиришни тақозо этади. Бунинг учун ҳисобдорлик ва назорат ҳамда ишонч механизмлари ишлаб чиқилиши лозим бўлади. Айниқса, ҳисоб-китоб устувор аҳамият касб этади, чунки сув захираларини бошқариш учун аниқ маълумотга эга бўлиш жуда муҳим. Обиҳаётни ҳисобга олмай сарфлайвериш тармоқда йўқотилаётган ҳажм кўрсаткичларини ва фойдали иш коэффициентини бузиб кўрсатади. Шу боис ҳозир ҳамма жойда бу кўрсаткичларни инвентаризация қилишнинг айни вақти. Негаки, кўпгина вилоятларда ҳанузгача эскирган ва бугунги реалликка тўғри келмайдиган маълумотлар сақланиб келяпти. Суғоришнинг меъёр ва жадвалларини қайта кўриб чиқиш пайти келди. Ахир шу кунгача амал қилиб келаётган қоидалар 1980 йилда ишлаб чиқилган бўлиб, уларда ҳар бир гектарга сарфланадиган сувнинг миқдори жуда оширилган. “Фарғона вилоятида сув захираларини интеграциялашган усулда бошқариш” деб номланган лойиҳа доирасида нормативлар аниқлаштирилди, бу ҳозирги шароитда сув сарфини 20 фоизгача қисқартириш имконини беради. Лекин нимагадир мазкур усул жорий этилганидан кейин беш йил ўтгач, ишлар тўхтаб қолди. Аслида, бу катта маблағ талаб қилмайдиган, сувдан оқилона фойдаланишга қаратилган энг самарали тадбир бўлиб, жамоатчилик иштирокига ва сув истеъмолчиларининг ташаббускорлигига асосланган.\nМЕЛИОРАЦИЯ тизими — барқарор деҳқончиликнинг асоси. Уни вена қон томирларига ўхшатиш ўринли, чунки тузлар ва ортиқча сувларни ҳайдайди. Қишлоқ ва сув хўжалиги вазирлигининг таркибида кўп йиллар давомида гидрогеологик-мелиорация экспедициялари мавжуд бўлган эса-да, уларнинг фаолияти бутун сув хўжалиги комплекси иши билан тўлиқ равишда боғлиқ бўлмаган. Сирасини айтганда, айнан ўшалар ер ости сувларининг ҳолати ва ерлар шўрланиши бўйича олиб бориладиган кузатувлар натижасига қараб, дренажни давом эттириш ва ривожлантириш ишларини режалаштирадилар. Бунинг учун кузатув тармоғи ўта аниқликда, мукаммал асбоб-ускуналар ва масофавий ўлчов усулларидан фойдаланган ҳолда ишлаши керак бўлади.\nСувни истеъмолчига талаб қилинган ҳажмда ва керакли пайтда етказиб бериш Сув истеъмолчилари уюшмаларига муносабатни ўзгартиришни тақозо этади. Аммо бунинг учун Қишлоқ хўжалиги вазирлиги, Фермер, деҳқон хўжаликлари ва томорқа ер эгалари кенгаши билан ҳамкорлик лозим. Яна парламент билан ҳам ҳамкорлик зарур, чунки СИУ билан давлат-хусусий шерикликни йўлга қўйиш — давр талаби. Бунда давлат умумхалқ мулки бўлган обиҳаётдан оқилона фойдаланиш бўйича ўз ҳуқуқ ва мажбуриятларини қисман уюшмаларга ўтказади, лекин шу билан бир қаторда, улар томонидан ушбу давлат функцияларининг бажарилишини қўллаб-қувватлайди. Фикримизча, Сув истеъмолчилари уюшмалари тўғрисидаги қонун ишлаб чиқилиши керак. Унда ана шу ўзаро мажбуриятлар, шу жумладан, истеъмолчилардан (яъни томорқа эгаларидан ҳам) хизмат учун тўловларни йиғиш ҳуқуқи, сув ўлчагичлар ўрнатиш шартлари каби масалалар кўрсатиб берилади. Сув хўжалиги вазирлиги, шунингдек, СИУ учун мутахассисларни тайёрлаб бериш вазифасини бажаради. Суғориладиган ерларнинг ҳосилдорлигини оширишда фермерлар учун маслаҳат хизмати муҳим ўрин эгаллайди. Бу эса экинларни етиштиришда технологик тартибга аниқ риоя қилиш ва уларни суғоришда сувни кам сарфлаш ҳисобидан кўпроқ маҳсулот олишга имкон яратади. Вилоятлар ва туманлар бўйича сув сарфи кўрсаткичларида катта фарқ борлигини айтиб ўтиш жоиз. Алоҳида жойларда умумреспублика кўрсаткичларидан анча кўп ё анча кам сув сарфланади. Демак, вилоятлар ўртасида бу борада тажриба алмашишнинг ташкил этилиши мақсадга мувофиқдир.\nСув хўжалиги саноати, яъни лотоклар, ёпиқ усулда ётқизиладиган қувурлар, каналлар четига териладиган қоплама материаллар, полиэтилендан тайёрланган дренаж қувурлари ишлаб чиқарувчи корхоналарни қайта тиклаш соҳасида катта ишлар кутиб турибди. Таъмирлаш-фойдаланиш ишларини саноат усулида олиб бориш тизимига қайтиш ҳам долзарб. Бу, айниқса, коллектор-дренаж тармоғини шўрланиш ва лойқаланишдан сақлаш мақсадида профилактика олиб бориш, лотоклар ва қувурларни таъмирлаш, сув ўлчагичлар ва бошқа асбоб-ускуналар ишлаб чиқаришни йўлга қўйишга тегишли. Насос станцияларидан фойдаланиш тизими ҳам қайта кўриб чиқилиши керак, чунки бу ерда автоматлаштириш, сув ва электр энергияси сарфини камайтириш учун катта имкониятлар мавжуд. Умуман, Ўзбекистон автоматика воситаларини, магистрал ва давлатлараро сув тармоқларидаSCADA (автоматик назорат ва доимий кузатув) тизимини жорий этишда биринчилардан бўлган эди. Айни вақтда бу ишлар бир оз тўхтаб қолди. Аслида, айнан ана шу омил сув истеъмолчилари ўртасидагишаффофлик ва ишончни орттириш, самарасиз йўқотишларни камайтиришга хизмат қилади.\nФИКРИМИЗЧА, сувдан фойдаланганлик учун тўлов тўлашнинг иқтисодий механизмини жорий этиш вақти келди. Бунда тўлов миқдори олинган сув ҳажмига қараб белгиланади, муҳими — ортиқча сарф учун тариф ортиб боради, тежаб қолинган обиҳаёт учун эса имтиёз ва мукофотлар кўзда тутилади.Фақат сувдан тўлов эвазига фойдаланишга ўтишгина вазиятни тўғрилашга ёрдам беради. Лекин марказлашган сув узатишни базавий молиялаштириш тартиби сақланиб қолиши керак, сув таъминотига кетадиган харажатларнинг бир қисми эса тўлов тарифларини асослаш учун хизмат қилади.\nТабиийки, сув хўжалиги иншоотларидан фойдаланишга қаратилган бу тизимда юқори малакали, шунингдек, муҳандислик, ташкилий, иқтисодий ва экологик таҳлил, ахборот технологиялари, шу жумладан, географик ахборот тизими (ГАС) ва масофавий асбоб-ускуналар каби йўналишларда замонавий усулларни эгаллаган мутахассисларга талаб катта. Давлатимиз раҳбари Тошкент ирригация ва қишлоқ хўжалигини механизациялаш муҳандислари институтида ёш мутахассисларни ўқитиш тизимини кучайтиришга алоҳида эътибор берди. Энди абитуриентлар сонини кўпайтириш керак. Яна мутахассисларнинг малакасини ошириш, соҳада ишлаб турган ходимларнинг ҳар йили камида бешдан бир қисмини қайта тайёрлаш лозим. Айни вақтда бир йилда ўртача минг нафар ходим қайта тайёрлашдан ўтаяпти, бугунги кунгача 2 200 нафари ўқитилди.\nЯнги ташкил этилган вазирлик илм-фан билан бирга ишлашга, яъни илм-фанга вазифа бериш, уни тинглаш ва унга ёрдам беришга ўрганиши керак. Ҳукуматимиз илмий ташкилотлар, хусусан, бутун дунёда нуфузга эга бўлган ДМСК Илмий-текшириш марказини моддий жиҳатдан қўллаб-қувватлаш учун имконият топишига умид қиламиз.\nСув хўжалиги ва мелиорация ҳамиша тараққиёт байроқдори бўлган. Соҳанинг нуфузи қайта тикланиши лозим. Мелиорация куни таъсис этилиши ҳам шу олижаноб касбнинг аҳамияти ортишига хизмат қилган бўлар эди.\nАгар илғор тажрибага мурожаат қиладиган бўлсак, республикамизда яна 2-2,5 миллион гектар ерни фақат ўз захираларимиз ҳисобидан суғориш, иқлим ўзгариши билан боғлиқ хавф-хатарлардан қўрқмаслик учун имкониятлар пайдо бўлади.\nЎзбекистонда хизмат кўрсатган ирригаторлар.


ЎзА - Москва кўз ёшларга ишонмайди, бироқ....\nМосква кўз ёшларга ишонмайди, бироқ....\nКеча тунда клублар ўртасидаги энг нуфузли турнир – УЕФА Чемпионлар лигасининг гуруҳ босқич учрашувлари якунига етди.\nБунга қадар ушбу нуфузли турнирнинг плей-офф босқичига йўл олган 15 та жамоа аниқ бўлиб улгурганди. Чоршанба оқшомида мусобақанинг баҳорги мавсумида курашни давом эттирадиган сўнгги клуб ҳам маълум бўлди.\n“Ғ” гуруҳида Украина чемпиони “Шахтёр” яна аввалги мавқеини тиклашга ҳаракат қилаётган Франциянинг “Лион” жамоаси билан куч синашди. Мазкур ўйинда донецкликларни фақат ғалаба қониқтирарди, французларга эса дуранг ҳам кифоя қиларди. Шу боис “Шахтёр” илк дақиқалардан ҳужумга зўр берди ва Мораеснинг аниқ зарбасидан кейин ҳисобда олдинга чиқиб олганди. Аммо, гуруҳ босқичида кимсан “Манчестер Сити”га ютқазмаган французлар учун “Шахтёр”га имкониятни бой бериш асло ярашмасди. Якунда шундай бўлди ҳам. Ўйиннинг 65-дақиқасида сўнгги вақтларда Европанинг топ клублари ақлини ўғирлаётган Набил Фекир ҳисобни тенглаштирди. Бу натижа “Лион”га плей-офф йўлланмасини тақдим этган бўлса, “Шахтёр” яна Европа лигасига равона бўлди.\nКечаги ўйинлар орасида энг кутилмаган ҳамда барчани ҳайратланишига сабаб бўлган натижа “Сантьяго Бернабеу” стадионида кузатилди. Унда ЧЛнинг сўнгги уч йилдаги ғолиби “Реал” Москванинг ЦСКА жамоасига йирик – 0:3 ҳисобида ютқазиб қўйди. Тўғри, Мадрид жамоаси муддатидан аввал плей-офф йўлланмаси ва гуруҳ ғолиблигини нақд қилганди.\nШу боис Сантьяго Солари бу ўйинда асосий таркибнинг бир қатор етакчиларига дам беришга қарор қилди. Хусусан ҳимоя маркази Хесус Вальехо ва Хавьер Санчес сингари тажрибасиз футболчиларга ишониб топширилди. Бу эса мазкур ўйинда фақат ғалабагина Европа лигасига йўлланма тақдим этиши мумкин бўлган армиячиларга қўл келди. Аниқроқ айтадиган бўлсак, ЦСКА ғалаба қозониб, Чехиянинг “Виктория” клуби ўз майдонида очко йўқотсагина руслар Европа лигасида курашни давом эттириши мумкин эди. Буни тўғри англаган меҳмонлар илк дақиқалардан ҳужумга зўр беришди ва танаффусгача ҳисобни 0-2 кўринишига келтиришди.\nБу пайтда параллел равишда кечаётган “Виктория” – “Рома” ўйинида ҳисоб очилмаган эди. Танаффусдан кейин ҳам руслар ҳужумкорликни пасайтирмади ва якунда йирик ғалабага эришди. Аммо бу пайтда чехлар “Рома”ни 2-1 ҳисобида мағлуб этишга муваффақ бўлганди. Натижада ЦСКА мисли кўрилмаган қаҳрамонлик кўрсатган бўлса-да, (ЧЛда “Реал”ни гуруҳ босқичида ҳар икки ўйинда мағлуб этган жамоа бўлмаган) ҳатто Европа лигасидан ҳам четда қолди. Нима ҳам дердик, Москва кўз ёшларга ишонмайди, аммо армиячилар жамоаси кўз ёшлар дарёсига ғарқ бўлди.\nЧЛнинг кечаги ўйинларида қайд этилган натижалар билан танишинг:\n“Янг Бойз” Швейцария – “Ювентус” Италия – 2:1\n“Валенсия” Испания – “Манчестер Юнайтед” Англия – 2:1\n“Аякс” Голландия – “Бавария” Германия – 3:3\n“Бенфика” Португалия – АЕК Греция – 1:0\n“Манчестер Сити” Англия – “Хоффенхайм” Германия – 2:1\n“Шахтёр” Украина – “Лион” Франция – 1:1\n“Реал Мадрид” Испания – ЦСКА Россия – 0:3\n“Виктория” Чехия – “Рома” Италия – 2:1


Қорачиқ | Ғарбнинг кексаларга муносабати\nҒарбнинг кексаларга муносабати\nЕвропадаги пансионатлар хасталарни ёш-қарига ажратиб, қариларга қарамай, минглаб кишиларни уйларида ўлим билан юзма-юз қолдиришди.\nЭпидемиядан энг кўп таъсир кўрган ва оғир йўқотишларга учраган Европа ўлкалари ва АҚШдаги оромгоҳлардаги қариялар ўлимга тарк этилди. Пансионатларда ёлғиз ўлган қариялар ҳатто қайд ҳам этилмади. Оксфорд университетидан бир статист “Ҳеч ким қариялар уйидаги ўлганларни санамаяпти. Бу ҳаётдан кўз юмганларни маълум қилинган рақамларга қўшилмаслик билан ҳақиқий фожиа яширилмоқда” деди.\nАнглияда миллий соғлиқ хизмати касалхоналарга юборган кўрсатмасида врачларнинг коронавирус хасталарини “клиник заифлик ўлчови”га кўра 1 билан 9 орасида баҳолашларини талаб қилди. Агар баҳо 8 дан ошса, у хастанинг даволанмасдан фақат назорат остида қолдирилиши керак бўлади. Вазият шундай бўлгач, кўпгина қари кишилар давлат касалхоналарига қабул қилинмади. Айниқса қариялар пансионатидаги минглаб қариялар ўлим билан юзма-юз қолдирилди. Англиянинг “Daily Mail” газетаси “Британиянинг пансионат шармандалиги” сарлавҳали хабарида қарияларни ўлимга тарк этилганлигини маълум қилди.\nШвецияда бир касалхона докторларга вирус юқтирган 80 ёшдан ошган хасталарни интенсив терапияга қабул қилмасликка кўрсатма берди.\nЖанубий Кипрда ҳам қариялар пансионатидаги одамлар даволанмасдан вируснинг “инсофи”га ҳавола этилди.\nШвециянинг пойтахти Стокгольмда Covid-19 дан ўлганларнинг 30%и пансионатлардаги қариялардан иборат эканлиги эътиборни тортди.\nИспанияда аҳвол бундан ҳам ваҳимали. Армия мансублари пансионатларга дезинфекция учун борганида ётоқларида ўлик ва ёлғиз қолдирилган одамларни топди. Мадридда ҳам дафн маросимлари тўхтатилгани боис бу вирусдан ўлганларнинг жасадлари шаҳардаги муз майдонида тутиб турилибди. Италияда касалхонада жойларни бўшатиш мақсадида энг камида 2 минг қария пансионатларга қайтарилиб, ўлим билан ёлғиз қолдирилди. Ўлкада 80 ёшдан ошганларни касалхонага келтирмаслик талаб этилди.\nГерманияда ҳам вазият айни. Вольфсбургда даволанмасдан ташлаб қўйилган 160 нафар қариянинг 29 нафари ҳаётдан кўз юмди.\nФранцияда жами қурбонларнинг учдан бирини ва АҚШда эса бешдан бирини пансионатлардаги қариялар ташкил қилмоқда.\nНью-Йоркдаги Бруклин туманида соғлиқ вазирлиги тарафидан “жаноза уйи” деб ном берилган ташкилот 50 га яқин жасадни ижарага олган ва совутиш имконияти бўлмаган юк машиналарига жойлаштирган. Юк машиналаридан кўтарилган жасад ҳидининг атрофга ёйилиши оқиатида маҳалла аҳолиси полицияга мурожаат қилди. Воқеа жойига келган полиция ходимлари жасадларни шартларга мос муҳофаза қилмаганлиги айби билан жаноза уйини муҳрлаб, тергов ишларини бошлади.\nЭрон ўз валютасини қайта номлайди\nТЕРРОРнинг қалби Берлин ва Лондон!


1. Ишлатилмайдиган асосий воситалар қандай бирламчи хужжатлар ва қайси норматив ҳужжатлар асосида расмийлаштирилади? 2. Ушбу асосий воситаларни омборхонага кирим қилинганда бухгалтерияда қандай ўтказмалар берилади?\nКорхона томонидан ишлатилмаётган асосий воситалар мавжуд. Бу АВлар корхонага тегишли бўлинмаларидан (масалан, дам олиш зонасидан ва бошқа жойлардан) олиб келинган.\nАВлар аввал корхонангиз балансининг қайси моддасида ҳисобга олинганига эътибор беринг. Улар шўъба ёки қарам хўжалик жамиятларига инвестициялар шаклида ҳисобга олинган бўлиши мумкин. Бундай ҳолатларда активларни аввал омборга кирим қилиб, ҳисоб сиёсатига асосан уларни классификацияланишига қараб тегишли счётларда акс эттирасиз. (масалан, асосий воситалар 0820 “АВларни харид қилиш” счётида, материаллар 1000 “Хом ашё ва материаллар” счётида). Активларни кирим қилиш учун сизда асос бўлиши керак (масалан, шўъба корхонасининг ликвидация қилиниши ёки бошқалар). Кейин эса комиссия тузиб, бошқа харакатларни амалга оширасиз.\nКорхонада ишлатилмаётган асосий воситалардан (АВ) кейинчалик фойдаланилмаса уларни ликвидация қилиш, сотиш, текинга бериш ёки бошқача йўл билан ўзга шахсларга ўтказиш орқали балансдан чиқариш мумкин. Агар АВлардан вақтинчалик фойдаланилмаса, уларни маълум муддатга консервация қилиш мумкин. Ушбу харакатларни амалга ошириш учун корхонада раҳбар ёки бош инженер бошчилигида комиссия тузиш керак. Комиссия АВларнинг ҳолатини, улар фойдаланишга яроқли ёки яроқсиз эканини, қайта тиклаш мақсадга мувофиқ ёки мувофиқ эмаслигини ва шунга ўхшаш масалаларни аниқлайди, кейин эса уларни қай тарзда тасарруф қилиш мақсадга мувофиқ бўлиши тўғрисида таклиф беради. АВларнинг кейинги тақдири тўғрисида қарор қабул қилинганидан кейин, уларнинг ҳисобини қонун ҳужжатларида белгиланган тартибда юритасиз.\nАВларни балансдан чиқариш\nАВларни балансдан чиқариш 5-сон БҲМС ва АВда 29.08.2004 йилда 1401-сон билан рўйхатга олинган Низомга (кейинги ўринларда Низом) асосан амалга оширилади. Низомда АВларни турли сабаблар билан (ликвидация қилиш, сотиш, текинга бериш ва бошқ.) ҳисобдан чиқариш тартиби, бунда тузиладиган бирламчи ҳужжатлар ва турли ҳолатлардаги бухгалтерия ўтказмалари батафсил тушунтирилган. Активларни АВлар таркибидан чиқаришда улар ёки уларнинг қисмлари материаллар сифатида омборга кирим қилиниши ва 0100 “Материаллар” счётида ҳисобга олиниши мумкин. Батафсил тушуниш учун Низом қоидалари билан танишинг. Ундан ташқари, АВларнинг балансдан чиқишида солиқ мажбуриятлари юзага келиши ёки улар бўйича солиқ мажбурияти тугатилиши мумкин (СКнинг 132,133-моддаси, 204-моддаси, 355-моддаси, 266-моддасини кўриб чиқинг).\nАВни консервация қилиш\nТехник даражаси замонавий талабларга мувофиқ эмаслиги аниқланган ёки 3 ой мобайнида ишлаб чиқариш мақсадларида фойдаланиш зарурати бўлмаган асосий воситалар – уларга бўлган талаб тиклангунгача ёки янги мулкдорга сотиш даврида, бироқ 24 ойдан ортиқ бўлмаган муддатга консервация қилиниши мумкин.\nАВларни консервация қилиш “Фойдаланилмаётган асосий воситаларни, қурилиши тугалланмаган объектларни консервация қилиш тартиби тўғрисида”ги Низомга (ВМҚ 16.09.2003 йил № 401) асосан амалга оширилади.\nКонсервация қилинган АВлар 0199 “Консервация қилинган асосий воситалар” счётида ҳисобга олинади (21-сон БҲМС) ва консервация муддати давомида уларга эскириш ҳисобланмайди (5-сон БҲМС 32-банд).\nАВ мол-мулк солиғи солинадиган объектлар қаторига кирадиган бўлса (СКнинг 266-моддаси), улар консервация қилинганидан кейин ҳам солиқ тўловчида улар бўйича мол-мулк солиғини тўлаш мажбурияти сақланиб қолади, Вазирлар Маҳкамасининг қарори билан консервация қилинган кўрмас мулк ва тугалланмаган қурилиш объектлари бундан мустасно (СКнинг 269-моддаси).\nБуғдойни қайта ишлашга бериб, ун ва кепак қилиб кирим қилиш бухгалтерияда қандай ўтказмалар билан акс эттирилади?\nҚишлоқ хўжалиги маҳсулотини (буғдой) ни қайта ишлашга бериб, ун ва кепак кирим қилдик. ... Далее\nХизматлар таннархи қандай аниқланади? Бухгалтерия ҳисобида қандай ўтказмалар амалга оширилади?\nМЧЖ ягона солиқ тўловчи ҳисобланади. МЧЖнинг асосий фаолияти халқаро ва шаҳарлараро юк ташиш. Асосий фаолиятидан ташқари юк машиналарни бир корхонадан олиб, иккинчисига ижарага (субаренда) бермоқчи. ... Далее\nИшлаб чиқариш ҳажми бўлмаганда импорт қилинган ускунага эскириш ҳисоблаш керакми? Агар асосий воситалардан фойдаланилмаса, қанча вақтдан кейин ишламаган асосий воситалар ликвидация қилинади ва бунда қандай ҳужжатлар расмийлаштирилади? Мазкур ҳолатда солиқлар қандай амалга оширилади (мол-мулк, фойда солиғи)?\nУмумбелгиланган солиқ тўловчиси бўлган корхона 2015 йилда янги ускунани импорт йўли билан сотиб олди. Мазкур ускуна 2015 йил умуман ишламаган. Корхонанинг ҳисоб сиёсатига асосан эскиришнинг тўғри чизиқли усулидан фойдаланиб асосий воситаларга эскириш ҳисобланади.... Далее


ЎзА - Гиёҳванд модда савдоси билан шуғулланаётган фермер “фаолияти”га чек қўйилди\n04.08.2018 13:08 Чоп этиш версияси\nЖорий йилнинг 19 июлида Хоразм вилояти ИИБ ва Ҳазорасп тумани ИИБ ходимлари томонидан ўтказилган навбатдаги тезкор тадбир натижасида Ҳазорасп туманида яшовчи, 1970 йилда туғилган Мирхолдор Райимов (материалда келтирилган исм-фамилиялар ўзгартирилган) 2,35 грамм героин гиёҳвандлик воситасини 700 минг сўмга сотаётганида қўлга олинди.\nШундан сўнг унинг ёни кўздан кечирилганида 4,4 грамм яна шундай гиёҳванд модда борлиги аниқланди. Гиёҳфуруш уни ҳам келгусида сотиш мақсадини кўзлаб чўнтагида сақлаб юргани маълум бўлди.\nОилали, тўрт нафар фарзанднинг отаси, олий маълумотли Мирхолдор Райимов бу иши қонунга хилоф эканлигини билмасмиди? Бу саволни ўртага ташлашнинг ўзи ўринсиз албатта. Билиб жиноятга қўл уриш – қинғир ишни қасддан содир этиш демак.\nРайимов айни дамда фермер хўжалиги раҳбари сифатида фаолият олиб боради. Бу ҳаракат чорасизлик, бекорчилик ёки пулсизликдан қилинмади. Буни тўқликка шўхлик ёки осон пул топишга уриниш, деб аташ мумкин. Қинғир йўлни тутган фермер қишлоқдошлари орасида ҳам ўзига бўлган ҳурматини йўқотди.\nҲазорасп туман ИИБ тергов бўлимидан олинган маълумотга кўра, М. Райимовнинг ўзи тиббий экспертизадан ўтказилганда унинг қон таҳлилларида гиёҳванд модда борлиги аниқланган. Бу эса унинг ўзи ҳам гиёҳванд эканлигидан далолат беради.\nТўкис оиланинг раҳбари, касб-корга эга бир инсоннинг бу йўлга қандай кириб қолгани кишини ўйга толдиради. Бу вазиятга нисбатан бефарқлик давом этганида, ҳолатнинг олди олинмаганида яна нималар бўлиши мумкин эди?\nМазкур ҳолат юзасидан бугунги кунда жиноят иши қўзғатилиб, тергов ҳаракатлари олиб борилмоқда.


Иқлимшунос: "Ернинг 30 фоизини сув "босиши" мумкин"\nАгар кейинги 30 йил ичида Ердаги ўртача ҳарорат бир ярим даражадан кўпроқ кўтарилса, инсониятни ҳалокатли табиий офатлар кутмоқда. Худди шундай фаразни В. И. Вернадский номидаги Қрим федерал университети Агротехнология академияси доценти Владимир Рябов илгари сурмоқда.\nОлимнинг таъкидлашича, сўнгги 40 йил ичида сайёрамизда исиш ҳар қачонгидан ҳам юқори бўлган. Яъни ўртача ҳарорат икки даражага ошган.\n«Иқлимнинг тез ўзгариши табиий офатларга сабаб бўлади. Ўзгаришлар қанчалик глобал бўлса, офатлар шунчалик хавфли бўлади», — дейди эксперт. У, шунингдек, абадий музликларнинг эриши бундай жараённинг бошланиши бўлиши мумкин, деган фикрни билдирмоқда.\n«Бу ҳолда Ернинг 30 фоизи сув остида қолади», дейди Рябов. Унинг сўзларига кўра, гап бу ерда аҳоли зич жойлашган ҳудудлар ҳақида бормоқда.\nАввалроқ, НАСА ва Гавайи университети олимлари Ой орбитасида кутилаётган ўзгаришлар яқин ўн йилликда Ерда рекорд даражадаги тошқинларга олиб келиши мумкинлиги ҳақида огоҳлантирган эди.\nЖумладан, 2021 йил июль ойида Ғарбий Европада кучли ёғингарчиликлар 20 йил ичидаги энг кучли сув тошқинларига сабаб бўлди.\nКиритилди: 16:50 18.01.2022. Ўқилди: 2935 марта. Фикрлар сони: 1 та.


Германиянинг Charité клиникаси шифоркорлари россиялик мухолифатчи Алексей Навальний заҳарланганини тасдиқлашди, дея хабар беради Твиттерда унинг матбуот котиби Кира Ярмиш.\n"Клиник маълумотлар холинэстераз ингибиторлари деб номланувчи фаол моддалар гуруҳига оид моддадан заҳарланганини кўрсатмоқда. Аниқ модда ҳозирча номаълум, шу сабабли яна битта экспертиза ташкиллаштирилди", – дея хабар берди Берлин шифохонаси матбуот хизмати.\nНемис врачларининг таъкидлашича, Навальний ҳамон сунъий кома ҳолатида қолмоқда, унинг ҳаётига хавф йўқ.\nЯрмишнинг хабар қилишича, Навальнийнинг заҳарланиши юзасидан жиноят иши ҳозирча очилмаган. Айтилишича¸ Навальний яқинлари бу борадаги аризани пайшанба куни берган , терговчилар уч кун мобайнида қарор қабул қилишлари керак эди, аммо ҳамон бу борада қарор қабул қилинмаган.\nОмскдаги 1-сонли касалхонада Навальнийни даволаган врач Александр Мураховский 21 август куни баёнот бериб, Навальнийнинг оғир аҳволга тушишига моддалар алмашинуви сабаб бўлганини айтди ва мухолифатчининг организмида ҳеч қандай заҳар топилмаганини билдирди.\nНавальний Cinema For Peace жамғармаси томонидан уюштирилган махсус тиббий самолётда Германияга олиб келинди.\nГермания канцлери Ангела Меркель ва ташқи ишлар вазири Хайко Маас Россия расмийларига мурожаат қилиб Алексей Навальнийнинг заҳарланишига оид барча тафсилотларни зудлик билан ўрганиш, айбдорларни топиб, жазога тортишга чақирди.\n"Россия сиёсий мухолифатида жаноб Навальнийнинг роли эътиборга олинган ҳолда ҳукуматдан ҳозир зудлик билан бу жиноятнинг икир-чикиригача тергов қилиш талаб қилинади – бу иш шаффоф бўлиши керак" – дейилади Меркель ва Маас баёнотида.


«Менга „ҳурматли“ дея мурожаат қилманглар». Зойир Мирзаев илк «ҳокимлик соати»ни ўтказди – Газета.uz\n«Менга „ҳурматли“ дея мурожаат қилманглар». Зойир Мирзаев илк «ҳокимлик соати»ни ўтказди\nТошкент вилояти ҳокими Зойир Мирзаев видеоселектор тарзида илк «ҳокимлик соати»ни ўтказди. У йиғилишда ўзига „ҳурматли“ деб мурожаат қилмасликларини» айтиб ўтди. Шунингдек ҳоким фуқароларни қабул қилиш масаласига ҳам тўхталиб ўтди. Бундан ташқари Зойир Мирзаев «фуқароларнинг мурожаатларини қабул қиладиган Telegram-бот ташкил этилишини» таъкидлади.\nLotinchada 22 ноябр 2021, 15:35 Сиёсат\n22 ноябрь куни Тошкент вилояти ҳокими вазифасини бажарувчи Зойир Мирзаев раислигида видеоселектор тарзида илк «ҳокимлик соати» ўтказилди. Бу ҳақда вилоят ҳокимлиги ахборот хизмати хабар берди.\n«Ҳокимлик соати»да вилоятнинг 22 та туман-шаҳарлари сектор раҳбарлари, вилоятдаги барча бошқарма ва ташкилотлар ва уларнинг ҳудудий бўлинмалари бошлиқлари, маҳаллий кенгашлар депутатлари, вилоят фаоллари иштирок этган.\n«Ҳокимлик соати»даги асосий иқтибослар:\n«Фуқаролар билан қабулни кўчма тартибда олиб борамиз. Унда ҳамма сектор раҳбарлари қатнашади. Соат 14:00 да бўладиган қабулга соат 8:00 да ўша мурожаатчининг сектор раҳбари, тегишли ташкилот мутасаддиси уйига бориб, масаласини жойида ўрганиб чиқади».\n«Қандай тоифадаги раҳбар бўлишидан қатъий назар, билиб олсин, фаолиятимизнинг асосий мезони „Инсон қадри учун“ тамойили асосида бўлади. Буни керак бўлса, столнинг устига ёзиб қўйинг. Яна шуни ҳам ёзиб қўйингларки, ишимизда „майда-чуйда масаланинг ўзи йўқ“».\n«Ҳафтада бир марта, душанба куни бажарилган ишлар таҳлили, муҳокамаси бўйича йиғилиш ўтказилади».\n«Фуқароларнинг мурожаатларини қабул қиладиган Telegram-бот ташкил қиламиз. Керак бўлса, ўша фуқаро билан телефонда ўзим гаплашаман».\n"Ҳокимиятдан ҳар бир чиқаётган қоғоз ҳокимиятнинг юзи. Давлат тили бўйича ҳокимият ҳужжатларини хато ёзадиган ходим ҳокимиятда ишлаши мумкин эмас".\n«Ошкоралик, шаффофлик кўпчиликка ёқмайди, лекин ҳар қандай чиққан негативга сектор раҳбари муносабат бериши шарт. Ижтимоий тармоққа киришни билмасангиз ўрганинг, раҳбар замондан орқада қолиши мумкинмас».\n«Олдиндан келишиб олайлик, менга „ҳурматли“ дея мурожаат қилманглар».\n"Нимага айрим ҳокимлар блогер, журналистлар учун ёпиқ?! Пресс-тур ўтказиб, журналистлар ёнида юриб, бажарилаётган ишларни кўрсатинглар. Ёмонини ҳам кўрсатайлик, ёмони ҳам ўзимизники".\n«Дарахт экаверамиз, лекин унинг кўкариб чиқишичи?»\n«Вилоятимиз туман-шаҳарларидаги таҳририятларни қўллаб-қувватлашга тайёрман. Газеталар бизга керак. Ҳудудий таҳририятлардаги журналистлар тажрибасини қадрланглар, қўллаб-қувватланглар. Бу бўйича мутасаддилардан аниқ таклифлар кутамиз».\nЭслатиб ўтамиз, 18 ноябрь куни Тошкент вилояти ҳокими Даврон Ҳидоятов лавозимидан озод этилди. Унинг ўрнига Қашқадарё вилоятининг собиқ ҳокими Зойир Мирзаев вилоят ҳокими вазифасини бажарувчи этиб тайинланди.\nТошкент вилояти ҳокими лавозимидан озод этилди 18 ноябр 2021, 16:42\nЗойир Мирзаев Тошкент вилояти ҳокими бўлади 18 ноябр 2021, 15:06


1. Марказий Осиёнинг камёб, реликт ўсимлиги.\nБўйи 170 см гача етадиган кўп йиллик ўт. Пояси ғовак, тик. Барглари ҳалқа ҳосил қилиб ўрнашган, тухумсимон, чўзиқроқ, йирик тишли, кўкимтир. Косачалари ингичка қалами-наштарсимон бўлакли, узунлиги 5 см гача. Тожи оч бинафша рангли, баъзан оқ, узунлиги 8–10 см, бўлаклари тухумсимон, найчасидан қисқа. Меваси кўсакчасимон. Уруғи чўзиқ тухумсимон. Май–июнь ойларида гуллаб, меваси июнь–июлда етилади.\nСурхондарё вилояти: Ҳисор тизмаси (Тўпаланг ва Шарғун дарёларининг ҳавзалари)да тарқалган. Тожикистонда, Қозоғистонда ва Шимолий Афғонистонда ҳам учрайди.\nТоғларнинг ўрта қисмидаги йирик тошли сурилмаларда, қояларнинг сояларида ҳамда зарангзорларнинг чеккаларида ўсади.\nТабиатда тўп-тўп (50 туп атрофида) бўлиб тарқалган. Умумий сони 30 000 тупдан ошмайди.\nГуллари ва илдизларининг йиғиб олиниши ҳамда уруғ маҳсулдорлигининг пастлиги натижасида камайиб бормоқда.\nМарказий Осиё республикалари ва чет эл ботаника боғларида муваффақиятли ўстирилмоқда. Уруғидан экилганда 4–5- йили гуллайди.


Парламент назорати: Навоий вилоятида соғлиқни сақлаш соҳасида қандай муаммолар бор? | Ўзбекистон Халқ демократик партияси\n2021-01-25 11:01:33 437\nСоғлиқни сақлаш соҳасини ислоҳ қилиш давлат сиёсатининг энг муҳим йўналишларидан биридир. Бу бужизга эмас, албатта. Чунки аҳоли соғлиғини муҳофаза қилмасдан туриб, бошқа соҳа ва тармоқларда олиб борилаётган ислоҳотларнинг муваффақиятини таъминлаб бўлмайди. Фақат соғлом инсонгина жамиятдаги ислоҳотларга дахлдорлик билан яшайди, яратиш, бунёдкорлик ишларига бош қўшади.\nЯқинда тиббиёт соҳасини ривожлантиришга доир тизимли вазифаларни бажариш мақсадида Қонунчилик палатаси депутатларидан иборат янги Парламент комиссияси ташкил этилди.\nАҳолига тиббий ёрдам кўрсатиш сифати ва самарадорлигини янада ошириш ҳамда соғлом турмуш тарзини шакллантириш юзасидан белгиланган вазифалар ижроси устидан таъсирчан парламент назоратини амалга оширишга доир чора-тадбирлар режасига мувофиқ бир гуруҳ депутатлар хизмат сафари билан Навоий вилоятига боришди. Хусусан, ўрганишлар вилоятнинг Навоий шаҳри, Конимех, Навбаҳор туманларидаги тиббиёт муассасаларида олиб борилди.\nМаълум бўлишича, бирламчи тиббий-санитария ёрдамини кўрсатиш муассасалари сони 104 та бўлиб, шундан, қишлоқ врачлик пунктлари сони 55 та, қишлоқ оилавий поликлиникалари сони 35 та, шаҳар оилавий поликлиникалар сони 4 та, кўп тармоқли марказий поликлиникалар сони 10 тани ташкил этмоқда.\n2020 йилда вилоят соғлиқни сақлаш тизимига давлат бюджетидан 512,4 млрд. сўм маблағ ажратилиб, ўтган йилнинг шу даврига нисбатан 1,8 баробарга(2019 йил 9 ойида 274,6 млрд.сўм) ошган.\nЎрганишлар давомида тез тиббий хизматнинг бугунги кундаги аҳволи, шифохоналарда, ҚОПларда беморларга кўрсатилаётган тиббий хизмат сифати, оилавий шифокор поликлиникаларни ташкил этилиши, санитария-эпидемиология хизмати ҳамда унинг моддий-техник базасини яхшилаш ишлари ҳолати, лабораторияларнинг ишлаши, зарур тиббий воситалар билан жиҳозланиши ҳолати назорат-таҳлил тартибида ўрганилди.\nШунингдек, аҳоли билан бевосита мулоқот қилиш орқали соғлиқни сақлаш тизимида масофадан туриб тиббий ёрдамни ташкил этиш, соҳага рақамлаштиришни татбиқ этиш бугунги кунда долзарб масала эканлигини кўрсатди. Айниқса, бугунги пандемия шароитида ушбу тизимни тубдан қайта кўриб чиқиш зарурати юзага келди.\nШу билан бирга, Президентимизнинг Олий Мажлисга йўллаган Мурожаатномасида белгилаб берилганидек, болаларнинг мукаммал ривожланиши, туғма ва ирсий касалликларнинг олдини олиш мақсадида ҳомиладор аёллар ва 15 ёшгача бўлган болаларни 7 номдаги дори-дармонлар билан бепул таъминлашни бугунги кундан қолдирмай самарали ташкиллаштириш йўлларини ишлаб чиқиш зарур.\nБугунги кунда вилоятнинг энг оғриқли нуқтаси, тизимда салоҳиятли кадрларнинг етишмаслиги ҳисобланади. Бугунги кунда вакант ўринлар 144 тани ташкил этмоқда. Мазкур ҳолат таҳилил қилинганда, кадрлар етишмовчилиги асосан Зарафшон шаҳри, Томди, Конимех ва Нурота туманларида юқори бўлиб қолмоқда.\nУшбу муаммони ҳал этиш мақсадида, Соғлиқни Сақлаш вазирлиги Олий таълим вазирлиги билан ҳамкорликда шундай ҳудудларни ҳамда вакант ўринлар нисбатан юқори бўлган жойларни аниқлаб, шу ерда истиқомат қилувчи ёшларга медицина институтига киришда алоҳида квоталар ажратилиш тартибини ишлаб чиқиш керак, деб ўйлайман.\nБир нарсани унутмаслигимиз лозим, фуқароларнинг ўз ҳаёт шароитларидан розилигини белгиловчи энг муҳим мезонлардан бири бу – уларга кўрсатилаётган тиббий хизматнинг сифати ва самарадорлигидадир. Бунинг учун эса тизим етарли даражада кадрлар билан таъминланиши зарур. Қулай бинолар, замонавий асбоб-ускуналар бор тиббий муассасаларда малакали ходимлар ишламаса, тиббий хизматдан одамларни рози қилиш имконсиз.\nЮқоридаги камчиликларга қарамай, вилоятда тиббий хизмат сифатини ошириш мақсадида бир қатор ижобий ишлар амалга оширилган. Буни эса биз бевосита аҳоли вакиллари ҳамда хонадонларга бориб, улар билан бўлган суҳбатларимизда амин бўлдик.\nВилоятда мавжуд 9 та тез тиббий ёрдам станцияларива 41 та таянч пунктларининг барчаси жорий таъмирланиб, CALL-маркази белгиланган жиҳозлар билан бутланган. Барча тез тиббий ёрдам бригадалари етарли даражада тиббий асбоб-анжомлар билан таъминланган.\nШунингдек, тизимда 10 та реанимобиллар ҳамда 10 та тез ёрдам транспортлари билан таъминланиб, махсус транспортлар сони 99 тага етказилиб, тез ёрдам бригадалар сони 70 тага етказилган.\nБунинг натижасида, тез тиббий ёрдамнинг ўз вақтида етиб келиши, етарли бирламчи дори-дармон билан таъминланганлиги ҳам фуқаролар томонидан ижобий баҳоланди.\nШунингдек, шифохоналарда ҳам бирламчи дори-дармон билан таъминланиш, тозалик, тиббиёт ходимларининг хушмуомалалиги ҳам беморлар томонидан алоҳида эътироф этилди.\nУмуман, вилоятнинг энг чекка қишлоқларида ҳам қалин қор ёққани, ҳавонинг совуб кетганига қарамай аҳолининг кайфияти аъло даражада, ислоҳотларга муносабати ҳам ижобий. Айниқса, тиббиёт соҳасини ривожлантиришнинг янги босқичга олиб чиқилганидан миннатдорлик туйғуси жуда юқори эканлигидан хурсанд бўлдик. Чақирувлар вақти қисқариб, қишлоқнинг олис-яқинлигига қараб, тез тиббий машиналари 10-20 минут оралиғида етиб келаётгани барча респондентлар томонидан эътироф этилди.\nЎрганишлар давомида Конимех тумани марказида жойлашган ремонт талаб Қишлоқ оилавий поликлиникасини бу йилги дастурга киритиш зарурлиги, вилоят ҳокими томонидан маъқулланди.\nЎрганиш натижалари бўйича асослантирилган таклифларимизни ишлаб чиқиб, вазифалар ижроси юзасидан Парламент комиссиясига якуний ахборот киритишни режалаштирдик.


«Аёллар дафтари»даги ёзувлар: Энди уларнинг ҳам ўз уйи бор - Ishonch.uz\nБош саҳифа Ўзбекистон «Аёллар дафтари»даги ёзувлар: Энди уларнинг ҳам ўз уйи бор\n«Аёллар дафтари»даги ёзувлар: Энди уларнинг ҳам ўз уйи бор\nХивалик Барно Маткаримова узоқ йиллардан буён икки нафар фарзанди билан ижарама-ижара сарсон-у саргардон эди. Ўн бир йил аввал турмуш ўртоғидан ажралган аёл тақдирнинг турфа синовларини бошидан ўтказишига тўғри келди. Саккиз йил оиласи нотурар бинонинг бир хонасида яшади. Яқинда Хива шаҳар ҳокимлиги томонидан Барнога икки хонали уй олиб берилди.\n– Орзуларим ушалди, – дейди Барно. – Яхши инсонларга раҳмат! Янги таъмирдан чиққан, ҳамма жиҳозларга эга турар жойга эга бўлдим.\n«Аёллар дафтари» кўплаб муаммоларга ечим бўлаётганини Барно каби минглаб инсонлар тақдирида кўриш мумкин. Ўтган даврда Хива шаҳар ҳокимлиги томонидан «Аёллар дафтари»га киритилган икки аёлга иккиламчи бозордан турар жой олиб берилди. Олти нафар ижтимоий оғир шароитда яшовчи хотин-қиз эса бошланғич бадал пуллари тўлаб берилган ҳолда имтиёзли кредит асосида уй-жой соҳибига айланишди.\nҚувонарлиси, давлатимиз томонидан амалга оширилаётган хайр-у саховат тадбирлари сахий юртдошларимизни ҳам хайрли ишларга даъват қилмоқда. Хива шаҳар бош имом хатибининг «Аёллар дафтари» ва «Ёшлар дафтари»га киритилган муҳтож инсонларга уй қуриб бериш ташаббусини кўплаб хиваликлар қўллаб-қувватлади. Шаҳар ҳокимлиги ажратган икки минг метр квадрат майдонда қисқа фурсатда 14 та турар жой қад ростлади. Улардан 7 таси ўз эгаларига топширилди. 7 тасида таъмирлаш ишлари давом этмоқда.\nУшбу турар жойлардан бирига эга бўлган Роза Назарованинг юзини қувонч кўз ёшлари ювади. Не ажабки, тўртинчи қизни дунёга келтиргач, турмуш ўртоғи «ношуд хотин» ва «дардисар қизлар»дан воз кечиб, кетган эди.\n– 12 йил тўрт фарзандим билан ижарама-ижара юрдик, – дейди Роза. – Неча марта қаҳратон қишда кўчада қолиб кетдик. Пешонамизга уйли бўлиш битилган экан. Аллоҳга шукр!..\nШуни ҳам айтиб ўтиш керакки, янги уйларнинг иккитаси Хивадаги болалар шаҳарчасида тарбияланиб, бу йил ўн саккиз ёшга тўлганларга ажратилди. Ҳозирда бир уйга тўрт нафар қиз, яна бирига тўрт нафар йигит кўчиб ўтди.\n– «Аёллар дафтари»га киритилган ҳар бир опа-синглимизнинг муаммосига ечим бор, – дейди Аёллар муаммоларини тизимли равишда ҳал этиш, уларни ижтимоий қўллаб-қувватлаш бўйича ишчи гуруҳи аъзоси Муяссар Раҳимова. – Куни кеча ишчи гуруҳ ва Хива шаҳар ҳокимлиги ташаббуси билан «Аёллар дафтари»га киритилган хотин-қизлар учун меҳнат ярмаркаси ташкил қилинди. Умуман, бугунги кунгача мазкур дафтардан жой олган хивалик 2837 нафар аёлдан 1389 нафарининг муаммоси ҳал қилинишига эришилди.\nАввалги саҳифаОқ халатга доғ туширманг!\nКейинги мақолаБетарафлар кимлар?


Qalampir.uz - Қотил-энага Гулчеҳра Бобоқулова жиноий жавобгарликдан озод этилди\nҚотил-энага Гулчеҳра Бобоқулова жиноий жавобгарликдан озод этилди\n19:08, 24.11.2016 Олам\nУ суд ҳукми билан мажбурий руҳий касалликларни даволаш муассасасига жўнатилди.\nАввалроқ, 4 ёшли қизчанинг бошини танасидан жудо қилган қотил-энага устидан очилган жиноий иш юзасидан Москвада навбатдаги суд бўлиб ўтгани, унда Гулчеҳра Бобоқуловага сўнгги сўз берилгани ҳақида хабар берган эдик.\nСуд давомида прокурор судьядан қотилик вақтида Гулчеҳра Бобоқулова нима қилаётганини билмагани, унинг руҳий носоғлом эканини, шу сабабли ҳам уни жиноий жавобгарликдан озод қилиш ва руҳий хасталиклар шифохонасига даволаниш учун юборишини сўради.\nБугун, 24 ноябрь куни Москвадаги Хорошевский суди ўзи энагалик қилган 4 ёшли қизчани ўлдиришда айбланган ўзбекистонлик энага Гулчеҳра Бобоқуловани жиноий жавобгарликдан озод қилди ва уни мажбурий равишдаги руҳий касалликларни даволаш муассасасига юборди. Бу ҳақда “Интерфакс” хабар беради.\nСуд залида Гулчеҳра Бобоқулова ўзини жуда ғайриоддий тутди. Унинг руҳий хаста экани, ҳаракатларида ҳам акс этиб турарди. Нашрда айтилишича, суд вақтида, айниқса, ҳукм ижроси ўқиб эшиттирилаётган пайтда айбланувчи безовталанган, гоҳ ўтириб, гоҳ ўрнидан турган. Кўз қараши инсонда қўрқинч уйғотадиган даражада баъзан олайиб, баъзан эса уйқуга кетадигандек кўринган.\nАлбатта, бу суд залида иштирок этган фуқаролар, ОАВнинг фикри, бироқ қотилликни аниқлик, тезлик билан содир этган бу аёл атрофидаги инсонларнинг барчасини ўзининг ёлғон ҳаракатларига ишонтираётган бўлиши ҳам мумкин. У жазодан ана шу рост ёки ёлғон бўлган омиллар сабабли омон қолди.\nЭслатиб ўтамиз, 2016 йил 29 февраль куни Ўзбекистон фуқароси бўлган Гулчеҳра Бобоқулова 4 ёшли қизалоқнинг бошини танасидан жудо қилган. Кейин уйга ўт қўйиб чиқиб кетган. Москвадаги “Октябрьское поле” метро бекати атрофида қизнинг бошини кўтариб баланд овозда ўзини “террорчи” деб атаган. Шундан сўнг милиция уни ҳибсга олган.\nТеглар:Гулчеҳра Бобоқулова Қотиллик Суд\nЖиззахлик қўли эгри келин ўз уйига ўғирликка тушди\n17:40, 21.06.2018 1 349\n11:48, 13.06.2018 15 316\n18:22, 06.06.2018 3 229\n“Тошкент-товар” божхона постида содир этилган ҳуқуқбузарликлар юзасидан сайёр суд ўтказилди\n17:36, 06.06.2018 1 250\nЭримни топиб беринг! Аёл эрини ўлдириб, сўнг ИИБга даъво қилди\n13:00, 05.06.2018 10 307


Ангренда керамика заводи қурилади\n09:07 / 16.06.2015\n2015 йилнинг декабрида National Ceramics Ўзбекистон-Хитой қўшма корхонаси Ўзбекистон ҳудудида сирли сопол-гранит ва сопол плиткалар ишлаб чиқарувчи заводни ишга туширишни режалаштирмоқда. Бу ҳақда Ангрен махсус индустриал зонаси маъмурияти вакиллари маълум қилди.\nЛойиҳанинг қиймати 21.1 млн долларни ташкил қилади. Корхонанинг лойиҳавий қуввати йилига 4.5 млн м квадрат маҳсулот ишлаб чиқаришга мўлжалланган.\nЛойиҳа қўшма корхона муассисларининг ўз маблағлари ҳисобидан амалга оширилмоқда. Шунингдек, Италиянинг SACMI корхонаси билан янги ишлаб чиқариш учун асбоб-ускуналар етказиб бериш борасида шартнома имзоланди.\nNational Ceramics’нинг ҳаммуассислари Хитойнинг Gulf Cable (90 фоиз) ва бир қатор ўзбекистонлик жисмоний шахслардир (10 фоиз). Бунга қадар корхона томонидан Навоий махсус индустриал зонасида Navoi Cable Connector корхонасини ташкил этган бўлиб, айни кунларда у алюминийдан ва алюминий қотишмасидан электротехник симлар ишлаб чиқариш бўйича 5.95 млн долларлик лойиҳани амалга оширмоқда.